«СОВЧИЛАРНИНГ ҚАДАМИ УЗИЛМАЙДИ, АММО...» | Суғдиёна биринчи аёллар электрон журнали\n«СОВЧИЛАРНИНГ ҚАДАМИ УЗИЛМАЙДИ, АММО...»\n— Ҳамманинг ҳаваси келадиган, обрўли оиланинг қизиман. Охирги пайтларда уйимиздан совчиларнинг қадами узилмаяпти. Шу кунгача отамнинг қистовларига «ўқишга кираман» деган баҳона билан рад жавоб бераяпман. Аммо бунинг асл сабабини ҳеч кимга айтолмайман. Бундан уч йил аввал бир йигитга кўнгил қўйгандим. Гап-сўзларидан мени севишига ишониб, «сенга уйланаман» деган ваъдалари қурбони бўлдим. Бир муддат учрашиб юрганимиздан кейин у тўйимизга пул тўплаш мақсадида чет элга кетди. Кун санаб бир йилни ҳам ўтказдим.Â Аммо бахтим деб кутганим сароб бўлиб чиқди. Қайтиб келгач, уни ота-онаси бошқасига уйлантириб қўйишди. Энди мен ич-этимни еяпман. Сирлашадиган сирдошим йўқ. Балки онам бизни ташлаб кетмаганида аҳволим яхшироқ бўлармиди, деб ҳам ўйлайман. Ўгай онамга ҳам, отамга ҳам бу гапларни айтишга юрагим бетламайди. Имтиҳонлар тугаганидан кейин аҳволим нима кечади, ҳайронман?\nС., (маълумотларни сир тутди) Қайнонажон: — Никоҳ бу Яратганнинг ҳалол йўл билан кўпайиш, наслни давом эттириш учун берган неъмати. Аммо баъзи ёшларимиз буни тушунишмайдими, жиддий қарашмайди. Қиз бола гул мисоли. Унинг номуси оиланинг ори, шаъни! Афсус, энди бу сўзлардан наф йўқ. Тўғри, ҳаётда ҳар биримиз алданишимиз, адашишимиз мумкинлигини инкор этиб бўлмайди. Мана, ёлғоннинг жабрини ўзингиз тортаётган экансиз, энди зинҳор бошқа инсонни алдаб, бахтга эришаман деб хато ўйламанг. Ота-онангизга вазиятни тушунтиринг. Бундан буён ҳар бир босадиган қадамингизни ўйлаб қўйинг. Қизларжонлар, бу воқеа, сизга дарс бўлсин! Зеро синган чинни идиш ўрнига янгисини сотиб олиш мумкин. Аммо номус сотиб олиб бўлмайди! Шаҳноза Ҳалилова, руҳшунос: — Қиз боланинг шаънига ярашадиган иш бўлмабди, аммо энди вақтни ортга қайтаришнинг ҳам, хатони тузатишнинг ҳам имкони йўқ. Энди сиз бўлган воқеани борича қабул қилишингиз лозим. Ҳаётингизда сизни чин дилдан севиб қоладиган йигит учрайди, насиб қилса. Ўша инсонни топдим деган қарорга келсангиз, гап-сўзларни кўпайтирмасдан бўлажак куёвнинг ўзи билан гаплашиб, вазиятни тушунтиришингиз лозим. Аммо ёдингизда бўлсин, бундай мушкул аҳволга тушиб қолган қизларнинг вазиятидан турли кимсалар фойдаланиб қолишга уринадилар. Сиз эса хатти-ҳаракатингиз билан ҳурматга лойиқ инсон эканлигингизни исботлаб беринг. Â Twitter НравитсяSocButtons v1.5


26 сентябрь, 2020, 12:18\nУ қоидага зид йўл тутди.\nХалқаро енгил атлетика федерациясининг тартиб-интизом комиссияси (AIU) кениялик 24 ёшли югурувчи Патрик Силени Капсабет шаҳрида допинг-офицерлардан қочгани учун 3,5 йилга дисквалификация қилиш ҳақида қарор чиқарди.\nСпортчи панжарадан ошиб тушиб, ундан допинг-синама олиш учун келган текширув ҳудудидан қочиб қутилишга уринган. Бу антидопинг қоидабузарлик учун аслида 4 йил муддатга спортдан четлаштирилади, лекин AIU П.Силенинг қаттиқ пушаймон бўлганини ҳисобга олиб, бу муддатни 3,5 йилга қисқартирди. П.Силе ҳозирги кунда Кениядаги допинг дисквалификациясини ўтаётган 66-чи енгил атлетикачи бўлди. Бундан аввалроқ Кения енгил атлетика федерацияси мамлакатда тақиқланган препаратларни истеъмол қилиш тизими мавжуд эмаслиги тўғрисида баёнот берганди.


Citi рублнинг 11 фоизга қадрсизланиши прогноз қилмоқда\n19:50 / 25.07.2016\nАҚШнинг энг йирик молиявий конгломератларидан бири – Citigroup таҳлилчилари Россия валютаси ўз қийматидан 11 фоизга юқори баҳоланиб юборилганини айтишмоқда. Бу ҳақда Россия бозори шарҳига иқтибос келтирган ҳолда RNS хабар бермоқда.\nТаҳлилчиларнинг фикрича, Россия валютаси ё яқин орада нефть нархларининг навбатдаги пасайиши билан боғлиқ ҳолда пастлаб кетади, ё нефть нархлари бир баррель учун 52 доллар нархга қайтади.\n"Ўзгаришлар бўлиши мумкин: нефть нархлари 2016 йилнинг 2-ярмида Citi прогноз қилгандек, Brent учун 52 долларгача ошиши мумкин, рубль эса барқарор қолади; ёки рубль 5-10 фоизга қадрсизланиши мумкин", деб айтмоқдалар таҳлилчилар.\nТаҳлилчилар рублнинг ҳозирги мавқеини "даромадликка глобал талаб ва Россиядаги нисбатан макроиқтисодий барқарорлик" билан боғлашмоқда. Бироқ ташқи қарзларни тўлаш зарурияти рублга босим ўтказади. Citi’нинг баҳолашича, Россия компаниялари 10 млрд долларга яқин ташқи қарзни узишлари керак бўлади.


17:00 / 31.12.2020 1785 pdf Ўқиш режими + -\nلَوْلَا مَيَادِينُ النُّفُوسِ مَا تَحَقَّقَ سَيْرُ السَّائِرِينَ. إِذْ لَا مَسَافَةَ بَيْنَكَ وَبَيْنَهُ حَتَّى تَطْوِيَهَا رِحْلَتُكَ. وَلَا قَطِيعَةَ بَيْنَكَ وَبَيْنَهُ حَتَّى تَمْحُوَهَا وُصْلَتُكَ.\nАгар нафсларнинг майдонлари бўлмаганида, соликларнинг сайри юзага чиқмас эди. Зотан, сен билан У Зотнинг орасида масофа йўқки, уни сенинг юришинг босиб ўтса. Сен билан У Зотнинг орасида узилиш йўқки, уни сенинг етишишинг маҳв этса.\n– Нафсларнинг майдонлари – нафсларнинг бориб келадиган фазолари.\n– Солик – тавба қилиб, шариат кўрсатмалари ва одобларига амал қилишга ҳамда шариат қайтарган нарсалардан қайтишга бел боғлаган банда.\n– Соликларнинг сайри – тавба қилиб, нафсини поклашга, унинг кирларидан покланишга, офатларини йўқотишга, разилатлардан тозаланишга ҳаракат қилиш.\nНафс фазоларининг мадори уч ишдадир:\n1. Ғафлат ила насибаларни талаб қилиш;\n2. Суриштирмасдан, хато тасаввурга эргашиш;\n3. Ҳақиқатсиз, очиқ даъво қилиш.\nҒафлатни кетказиш аввало тақво, кейин истиқомат ила бўлади. Бунинг сайри огоҳлик ва юмшоқлик билан бўлади. Унинг натижаси вараъ (парҳезкорлик) ва ўзини тортишдир.\nХато тасаввурларни кетказиш сабр ила шариатга эргашиш билан бўлади. Бунинг сайри илм ва яхшилаб суриштириш билан бўлади. Унинг натижаси хатони ҳақиқат ила кетказиш, кенглик ва торликда ўзини эҳтиёт қилиш билан бўлади.\nДаъвони кетказиш маърифат ва тикланиш билан бўлади. Бунинг сайри Ҳаққа яқинлашиш ва халқдан қочиш билан бўлади.\n«Агар нафсларнинг майдонлари бўлмаганида, соликларнинг сайри юзага чиқмас эди».\n«Майдон» сўзи отчопарга далолат қилади. Ибн Атоуллоҳ Сакандарий раҳматуллоҳи алайҳ ўзининг ушбу ҳикматида нафсларни отларга, уларнинг ҳаракатланадиган майдонларини отчопарларга ўхшатмоқда.\nАгар нафсларнинг шаҳватлар ва истаклар томон турли тарафларга чопиши бўлмаганда, соликларнинг сайрига ўрин қолмас эди. Шунинг учун ҳам баъзи машойихлар «Шайтон ва нафси бало ички неъматлардандир», дейишади. Банда шайтон ва нафсни енгиш учун ҳаракат қилар экан, Аллоҳ субҳанаҳу ва таолога яқинлашади. Ҳақ субҳанаҳу ва таолога томон сайри сулук қилишни зинҳор моддий маънода тушуниб бўлмайди. Чунки Аллоҳ субҳанаҳу ва таолони замон ва макон чегаралай олмайди. Қандай қилиб улар У Зотни – ўзларини йўқдан бор қилган Аллоҳни чегаралаши мумкин?!\n«Зотан, сен билан У Зотнинг орасида масофа йўқки, уни сенинг юришинг босиб ўтса».\nҲа, Аллоҳ субҳанаҳу ва таоло билан банданинг орасида моддий масофа йўқки, банда уни оёғи билан юриб босиб ўтса. Ҳақ субҳанаҳу ва таоло билан банда орасида ҳеч қандай масофа йўқлигини Аллоҳ таолонинг Ўзи Қуръони Каримда баён қилиб қўйгандир.\nАллоҳ таоло Қоф сурасида марҳамат қилади:\n«Албатта, инсонни Биз яратганмиз ва унинг нафси нимани васваса қилишини ҳам билурмиз. Ва Биз унга жон томиридан ҳам яқинмиз». (16-оят).\nБирор асбоб ёки буюмнинг устаси ундаги энг майда икир-чикирларгача яхши билади. Унинг хусусиятларини, афзалликларини, шунингдек, камчиликларию нуқсонларини ҳам яхши билади. Ҳолбуки, у яратувчи эмас. У бор-йўғи мавжуд нарсаларни бир-бирига қўшиб, улаб, кесиб, ўйиб ва бошқа усуллар билан асбоб ясайди. Яратувчи эса йўқдан бор қилади.\nДемак, Яратувчи яратган нарсасининг ҳамма тарафини мукаммал билади. Шу билишини Аллоҳ таоло инсоннинг энг нозик жойларидан бирини тилга олиш билан билдирмоқда:\n«ва унинг нафси нимани васваса қилишини ҳам билурмиз».\nНафснинг васвасаси инсоннинг хаёлида кечади, унинг жараёнини ташқаридан ҳеч ким билмайди. Аллоҳ таоло ўшандай махфий нарсани ҳам билиб тургандан кейин, бошқасини билиш Унга ҳеч гап бўлмай қолади.\nИнсон ҳар доим, ҳар лаҳза Аллоҳнинг чангалида, Унинг сергак кузатиши остида туришини билдириш учун Аллоҳ оятнинг охирида:\n«Жон томири» деганда биз қон томирини тушунамиз. Инсон шуни тўла ҳис қилиб олса, ҳар бир ҳаракати, гапи, сўзи Яратганни рози қилиш учун бўлиши лозимлиги ҳақида ўйлаб қолади. Ҳеч бир гуноҳга, ҳаром ишга яқинлашмай қўяди. Доимо ҳушёр, сергак яшайди.\n«Сен билан У Зотнинг орасида узилиш йўқки, уни сенинг етишишинг маҳв этса».\nАллоҳ таоло билан банданинг орасида ҳиссий масофа йўқ бўлганидек, маънавий масофа ҳам йўқдир. Зотан, ҳиссий масофа тарафни тақозо қилади ва маънавий масофа ўхшашликни тақозо қилади. Ҳақ субҳанаҳу ва таоло эса бу икки нарсадан ҳам покдир.\nШунингдек, Аллоҳ таоло билан банданинг орасида ҳиссий ва маънавий узилиш ҳам йўқ. Зотан, Ҳақ субҳанаҳу ва таолонинг сифатида насаб ва ўхшашлик йўқдир.\nАллоҳ таоло билан банданинг орасини ажратиб турадиган нарса нафсоний кирлар ва разилатлардан иборатдир. Агар ушбу ажратиб турадиган нарса бўлмаганида, Аллоҳ таоло томон сайри сулукнинг кераги бўлмас эди.\nАллоҳ таоло инсонни бу дунёда Ўзига бандалик қилиб – буйруқларини бажариб, қайтарганларидан қайтиб, ҳукмларига бўйсуниб яшашга амр қилган. Ушбу нарса шариат истилоҳида «таклиф» дейилади. Бошқача қилиб айтганда, Ҳақ субҳанаҳу ва таоло инсонни «мукаллаф» қилган. Мазкур таклиф инсон учун шарафдир. Ушбу сифат ила инсон фаришталардан ажраб туради. Фаришталар Аллоҳ таолога ўз-ўзидан итоат қиладилар. Улар инсонлар каби шайтон ва нафснинг тўсиқларини енгиб ўтмайдилар. Уларнинг табиатида гуноҳ қилиш қобилияти йўқ.\nИнсон эса шайтон ва нафс қўйган тўсиқлардан иборат узун маънавий масофани кесиб ўтиб, Аллоҳ таолога етишади. Агар ушбу тўсиқлар бўлмаганида, банданинг Ҳақ субҳанаҳу ва таоло томон сайри сулук қилишига ҳожат қолмас эди. Ушбу маънавий масофани босиб ўтиш давомида банда турли синовларни ҳам бошидан кечиради.\n«Албатта, сизларни бир оз хавф ва очлик билан, мол-мулкка, жонга, меваларга нуқсон етказиш билан синаймиз. Ва сабрлиларга хушхабар бер. Улар ўзларига мусибат етганда: «Албатта, биз Аллоҳникимиз ва албатта, биз Унга қайтувчимиз», деганлардир». (155-156-оятлар).\nБанданинг ушбу узоқ ва синовларга тўла маънавий масофани сайри сулук ила кесиб ўтишидаги йўл озиғи Аллоҳ таолони доимий зикр қилиш ва У Зотга тинмай дуо қилишдан иборат бўлиши керак.\nАллоҳ таоло барчаларимизга агар нафсларнинг майдонлари бўлмаса, соликларнинг сайри юзага чиқмаслигини англаб етадиган бандаларидан бўлишимизни насиб қилсин!\nЗотан, биз билан У Зотнинг орасида бизнинг юришимиз босиб ўтадиган масофа йўқлигини, биз билан У Зотнинг орасида бизнинг етишишимиз маҳв қиладиган узилиш йўқлигини англаб етадиган бандаларидан бўлишимизни насиб қилсин!\n13:00 / 31.12.2020 1125\n17:30 / 31.12.2020 1212\n962 11:00 / 23 январь\n1765 15:02 / 07.11.2018\n1742 15:00 / 14 январь\nБешинчи амалАллоҳ таолонинг гўзал исмлари ва сифатларини доим қалбдан ўтказиб, уни яхши танишга уриниш. Зеро, ким Аллоҳ таолони исмлари, сифатлари ва феъллари давоми...\n1411 11:00 / 27 январь


Самарқандда ўқишни ташлаб кетган 168 нафар ўқувчи мактабга қайтарилди\n12:01 / 02.05.2015 1013\nKun.uz: Самарқандда ўсмирлар ва ёшлар тарбиясига жиддий эътибор қаратиш борасида ишлар олиб борилмоқда.\nНазоратсизлик ва қаровсизликнинг олдини олиш борасидаги тадбирлар орқали дарсларга бормай қўйган 168 ўқувчи таълим муассасаларига қайтарилди. 325 нафар ота-она болаларнинг хулқ-атворига салбий таъсир кўрсатгани аниқланиб, уларнинг 180 нафари тегишли жавобгарликка тортилган. Бу ҳақда Huquq газетаси маълум қилган.\nШунингдек, ўтказилаётган маданий ва ижтимоий тадбирлар ёшлар онгига ижобий таъсир кўрсатаётгани қайд қилинди.\nВилоятда вояга етмаганлар томонидан жорий йилнинг биринчи чорагида содир этилган жиноятлар сони ўтган йилнинг шу вақтига нисбатан 10 фоизга камайган. Шу жумладан, ўсмирлар томонидан содир этилган жиноятлар миқдори 75 фоизга камайгани аниқланди. Ўсмирлар томонидан қотиллик, босқинчилик, талончилик, гиёҳвандлик ва безорилик жиноятлари амалга оширилмаган.\nҲамкорликдаги ишлар натижасида вилоятнинг Жомбой, Иштихон, Нарпай, Нуробод, Тайлоқ, Оқдарё, Қўшработ, Пайариқ ва Пахтачи туманларида ўсмирлар томонидан умуман ҳеч қанақа жиноят содир қилинмаган.


Маънавиятсиз ҳаёт маъносиздир – Yoshlar ovozi\nЁшлар пресс-клубининг навбатдаги сессиясида ёшлар маънавияти масаласи муҳокама этилди. Унда Олий Мажлис Қонунчилик палатаси депутатлари, давлат ва нодавлат ташкилотлари вакиллари, ёшлар ҳамда журналистлар иштирок этди.\nДаставвал мутахассислар соҳада амалга оширилаётган ислоҳотлар, “Азиз ва ягонамсан, жонажон Ўзбекистоним!” шиори остида юртимиз бўйлаб ўтказилган тарғибот акцияси ҳақида маълумот берди. Шунингдек, Президентимизнинг 2018 йил 14 августдаги “Ёшларни маънавий-ахлоқий ва жисмоний баркамол этиб тарбиялаш, уларга таълим-тарбия бериш тизимини сифат жиҳатидан янги босқичга кўтариш чора-тадбирлари тўғрисида”ги қарорининг мазмун-моҳияти, унда белгиланган вазифалар ҳам шарҳлаб ўтилди.\nМуҳокама жараёнида ёшлар маънавиятини юксалтириш, уларнинг давлат ва жамият ҳаётидаги фаол иштирокини таъминлаш борасида фикр-мулоҳаза юритилиб, жўяли таклифлар ўртага ташланди.\nАзамат ЗИЁ, Олий Мажлис Қонунчилик палатаси депутати:\n— Ҳозир айрим ижтимоий тармоқлар ҳамда электрон оммавий ахборот воситаларида маънавият тушунчаси ҳақида нотўғри фикрлар тарқатилмоқда. Гўё маънавият бу адашиш эмиш. Мутлақо нотўғри гап! “Маънавият бизга керак эмас”, дея бонг урилмоқда. Бундай хуружлардан аҳолини, айниқса, ёшларни ҳимоя қилиш зарур. Уларга миллий қадриятларимизнинг миллат равнақидаги аҳамияти ҳақида кўпроқ маълумот бериб, тарғибот-ташвиқот ишларини кучайтиришимиз керак. Зеро, маънавиятсиз ҳаёт маъносиздир.\nАзизбек ОДИЛОВ, Республика ёш тарғиботчилар маркази координатори:\n— Маънавиятни мажбурлаб сингдириб бўлмайди. Бунинг учун маърифатпарвар устозлар сабоғини олиш, бола тарбиясида ота-оналар масъулиятини кучайтириш, ўқитувчиларнинг обрў-нуфузини кўтариш керак. Оила ва таълим муассасаси ҳамкорлигини тизимли йўлга қўя олсак, ёшларнинг мафкуравий иммунитетини мустаҳкамлай олган бўламиз. Муҳими, маънавий юксалишга эришамиз. Ижтимоий тармоқларда маънавият ҳақида қуруқ баҳс-мунозара олиб боргандан кўра, конструктив танқид, тўғри ечим ва амалий ҳаракат керак.\n← Мардлар номи барҳаёт\nЕттинчи ўринга кўтарилдик →


фожиа - xabar.uz\nВоқелик шу йилнинг 25 июнь куни содир бўлиб, марҳум қўшнисининг хонадонида ўз жонига қасд қилгани айтилади.\nУ яна ғужанак бўлганча оғриқнинг зўрига чидолмай ингради. Эшикнинг ҳалиям ташқарисидан тамбаланганини кўриб ҳафсаласи пир бўлди. Асабий тишларини ғижирлатди: «Бу сафар аниқ ўлиб қоламан, анавини қаердан бўлсаям топмасам, аҳволим чатоқ» деб ўйлади.\nЎтган йили 18 декабрь куни Тошкент метрополитенининг янги қурилаётган Юнусобод йўналишида содир бўлган аварияда қурувчилар ҳалок бўлган эди.\nЧинозда уч йигитнинг ўйламай қилган ишидан бир ўсмир ҳалок бўлди\nУшбу темир труба 8-синф мактаб ўқувчиси С.Ғ. га бориб тегиши оқибатида у тан жароҳати олади ва туман тиббиёт бирлашмасига ётқизилади.\nВоқеа жойида олиб борилган тезкор қидирув-қутқарув ишлари натижасида кеча ва бугун 6 нафар фуқаронинг жасади тупроқ остидан олиб чиқилди ва уларнинг шахсига аниқлик киритилди.\nҚурувчилардан бири Юнусобод метросидаги даҳшатли ҳодиса қандай юз берганини сўзлаб берди\n18 декабрь куни соат тахминан 10:00 атрофида Тошкент метрополитенининг янги қурилаётган Юнусобод йўналиши қурилишида ер ўпирилиши оқибатида авария содир бўлди.\nЖорий йилнинг 20 ноябрь куни беш нафар фуқаро ис газидан заҳарланиши оқибатида вафот этди.\nМуассаса остонасидаёқ... йўқ, хийла узоқдан муассаса биносига кўз тушиши ҳамоно вужудингизни ёқимсиз ҳислар чулғайди. Ичкарига кирар-кирмас ўша ҳислар елкангизга юк бўлиб тушади. Йўл-йўлакай дераза ёки қия очиқ эшикларда мўралаётган маҳкумаларнинг мунгли ва умидвор нигоҳларига кўз қирингиз тушгани сари елкадаги юк залвори ортиб бораверади.\nТранспортни бошқариб кетаётган ҳайдовчи шундоқ кўз ўнгида пайдо бўлган ўргимчакни кўриб чўчиб кетган ва бехосдан рулни буриб юборган. Машина йўл четига чиқиб, симёғочга урилган. Симёғоч синиб кетиб, бир аёлнинг бошига тушган. Аёл...\n10-қаватдан тушиб кетган 3 яшар қизча тирик қолди\nМаълумотларга кўра, қизча квартирада бувиси билан бирга бўлган.


Архивы юқтирган | KITAB.UZ - ХАЛҚОНА ГАПЛАР РАДИОСИ\nКоронавирус инфекциясини юқтирган беморларга тест жавобларини кутмасдан тиббий ёрдам кўрсатилади\nКоронавирус инфекциясини юқтирган беморларга клиник белгиларига асосан тест жавобларини кутмасдан тиббий ёрдам кўрсатилади. Йирик тадбиркорлик субъектларига карантин чекловлари амал қилган даврда тегишли ишлаб чиқариш, хизмат кўрсатиш ва савдо объектларида санитария-гигиена ва эпидемиологик талабларга риоя этилиши учун масъул бўлган ходим белгилаш тавсия этилади. Республика махсус комиссиясининг қарори билан Уй шароитида карантинниБатафсил ўқинг\n62-ўлим! Тошкентда коронавирус юқтирган 65 ёшли фуқаро вафот этди\nУчтепа туманида яшовчи 65 ёшли С.Қ.да жорий йил 9 июль куни “COVID-19” тасдиқланган ва ўткир нафас етишмовчилиги билан Зангиота юқумли касалликлар шифохонасига ётқизилган. Унга “COVID-19” инфекцияси ўта оғир кечиши, икки томонлама пневмония ташхиси қўйилган. Касаллик нафас ва ўткир юрак қон-томир етишмовчилиги билан кечган. У, шунингдек, қандли диабет, гипертония ва жигарБатафсил ўқинг\nВирус юқтирган 127 бемор – “Uzbekistan GTL” заводи ишчилари…\nВирус юқтирган 127 бемор – “Uzbekistan GTL” заводи ишчилари Бугун соат 10:00 да Соғлиқни сақлаш вазирлиги Қашқадарёда коронавирус инфекцияси билан зарарланган 161 нафар янги бемор қайд этилганини эълон қилди. Бу ҳолат кўпчиликни ҳушёр торттирди. Хўш, бунчалик кескин ўзгаришнинг сабаби нима? Вилоят соғлиқни сақлаш бошқармаси ахборот хизмати шу ҳақда маълумот берди.Батафсил ўқинг\nКоронавирус юқтирган беморларни даволашда қатнашган тиббиёт ходимларига қанча ми…\nКоронавирус юқтирган беморларни даволашда қатнашган тиббиёт ходимларига қанча миқдорда қўшимча рағбатлантириш пуллари берилди? 👉http://qashqadaryogz.uz/read/koronavirus-yu-tirgan-bemorlarni-davolashda-atnashgan-tibbijot-khodimlariga-ancha-mi-dorda-shimcha-ra-batlantirish-pullari-berildi Манба: Facebook — Қашқадарё ва «Новости Кашқадарьи» газеталари саҳифасиi\nЭндиликда коронавирус инфекциясини юқтирган беморлар уч тоифага ажратилади\nРеспублика Махсус комиссиясининг қарорига кўра, коронавирус инфекциясини юқтирган беморлар уч тоифага ажратилмоқда: — коронавирус инфекциясининг енгил шакллари аниқланган (касаллик аломатларсиз ўтаётган) беморлар; — коронавирус инфекцияси ўртача оғир кечаётган (тана ҳарорати кўтарилаётган) беморлар; — коронавирус инфекцияси оғир кечаётган беморлар. Шу муносабат билан жорий йил 5 июль санасидан бошлаб коронавирус инфекциясини юқтирганБатафсил ўқинг\nКитобда "коронавирусга чалинмаган" бемор яқинларига вирус юқтирган! ССВ касалликни яширганмиди?\nШу йилнинг 31 май куни Китоб туманида коронавирус билан касалланганлик бўйича гумонланиш ҳолати қайд этилган эди. Ўшанда туман ҳудуди қатъий карантинга олиниб, ёпилганди. Орадан бир кун ўтиб, Соғлиқни сақлаш вазирлиги мазкур ҳодиса юзасидан расмий баёнот берганди. Китоблик қурбон тарихи Унга кўра, гумонланувчи, 1963 йилда туғилган фуқаро Н.О. Китоб туманида яшаган. УБатафсил ўқинг\nОлдинроқ Тошкентда, Юнусободдаги дўкон сотувчиси ва унинг хотинида коронавирус аниқлангани ҳақида хабар бергандик. ССВга кўра, пойтахтимизда бугун айни пайтга қадар каронавирусга чалинган 10 нафар фуқародан 4 нафарини аҳоли орасидан аниқланганлар ташкил этди. Жумладан, “Ўрикзор” савдо мажмуасида дўкон сотувчиси ва унинг қизи коронавирус юқтирган. Юнусободдаги сотувчи айнан «Ўрикзор»дан товар харид қилган.Батафсил ўқинг\nКоронавирусга қарши кураш штаби аъзоси Севара Убайдуллаева «Ипотека банк» ходими коронавирусни қаерда юқтиргани тўғрисидаги саволга жавоб берди. «Бу борада эпидемиологик суриштирувлар олиб борилмоқда. У билан мулоқотда бўлган барча фуқаролар қоидага кўра 14 кунлик карантинга олинган», деди у. Матнда хатолик топсангиз, ўша хатони белгилаб, бизга жўнатинг (Ctrl + Enter). Манба: Aniq.Uz\nШифокорларимизнинг 300 нафардан ортиғи вирус юқтирган\nСоғлиқни сақлаш вазирининг биринчи ўринбосари – вазирлик ҳузуридаги санитария-эпидемиологик осойишталик агентлиги директори Баҳодир Юсупалиевнинг маълум қилишича, айни вақтда юртимизда касалликка қарши курашаётган 300 дан ортиқ тиббиёт ходими вирус ёқтириб олган. «15 мартдан ҳисоблайдиган бўлсак, тиббиёт ходимлари орасида 300дан ортиқ вирусга чалиниш ҳолатлари аниқланди. Энг кўп аниқланган ҳолат – инфекция биринчи кирибБатафсил ўқинг\nЖамият 09:49 19.05.2020(Янгиланган 09:51 19.05.2020) Ҳавола олиш 12010 Бош прокуратура ССВ мурожаатига мувофиқ самарқандлик шифокорги нисбатан қўлланилган жиноят ишини қайта кўриб чиқиб уни бекор қилди. ТОШКЕНТ, 19 май — Sputnik. Бош прокуратура томонидан Самарқанд вилояти Оқдарё тумани тиббий бирлашмаси бўлим бошлиғи шифокор Х.Д.га нисбатан қўзғатилган жиноят иши бекор қилинди. БуБатафсил ўқинг


Судьялар олий кенгаши тадбирига дин ходимлари ҳам таклиф этилди | Azon.uz - Ахборот-таҳлилий портал\n1669 17:30 13.02.2021\nСудьялар олий кенгаши ҳузуридаги Судьялар олий мактабида суд тизимида коррупциянинг барча кўринишларига муросасизлик иммунитетини шакллантириш мавзуда қисқа муддатли курслар бошланди. Бу ҳақда Судьялар олий кенгаши матбуот хизмати маълум қилди.\nВидео-конференц алоқа режимида ўтаётган курсларга жиноят ишлари бўйича барча туман (шаҳар) суди судьялари ва суд аппарати ходимлари жалб этилган. Айтилдики, коррупция нафақат суд тизими, балки жамият танасидаги ярага айланиб улгургани ҳеч кимга сир эмас. Судлар адолат қўрғонига айланиши шарт қилиб қўйилган экан, тизимда бу балонинг ҳатто ҳиди сезилмаслиги керак. Ҳозирги вазият эса мақтангудек эмаслигини оғриқ билан таъкидлаш мумкин. Қисқа муддатли курслар орқали кўзланган мақсадга эришиш иложсиз экани аён. Бироқ муаммонинг кўлами, унинг ҳуқуқий ва маънавий-ахлоқий таназуллари хусусида жонли мулоқотларсиз етралича тасаввур ҳосил қилиш ҳам қийин.\nШундан келиб чиқиб, тадбирга дин ходимлари ҳам таклиф этилдики, эътиқод ва руҳий тарбия омиллари ҳар қандай иллатга, жумладан, коррупцияга қарши курашда муҳим фактор ҳисобланади. Зеро, ҳар қандай иллатга қарши курашишни инсон аввало ўзидан бошламоғи лозим. Қолаверса, донишманд ҳамзамонимиз тўғри таъриф берганидек, ҳалоллик вакцияси, бу – ҳаромдан ҳазар деганидир!\nИслом судя Махсус\n243 10:50 05.07.2022\n252 09:40 05.07.2022\n1724 10:15 01.07.2022\n3082 14:02 29.06.2022\n355 12:00 28.06.2022\n765 11:45 28.06.2022


Тўғри йўлдан адашганлар бошқаларни ҳам адаштирмоқчи бўлишди\n20:54 / 04.04.2016\nМуқаддам жиноий жавобгарликка тортилган қибрайлик М.Гулмирза (исм-шарифлар ўзгартирилган) бир куни ота-онасига “бошқа давлатга бориб ишлаб, пул топиб келаман” деди. Оила бошлиғи фарзандининг хулқ-атворини яхши билса-да, унга монелик қилмади. Бу ҳақда “Постда” нашри ёзмоқда.\nЎзга юртга бориб, ишлаб келишни ниқоб қилиб олган Гулмирза қўшни маҳаллада яшовчи Р. Козимни ўзига шерик қилиб олди. Иккаласи бир бўлиб Россиянинг Новосибирск шаҳрига боришди. Улар кундузи қурилишда ишлаб, кечик пайт интернетга кириб турли сайтларда берилаётган динни, миллий урф-одатлар, анъаналарни нотўғри талқин қилувчи, ёшларни чалғитиб, зиддиятлар келтириб чиқарувчи ахборотлар билан танишишга киришишади.\nУч-тўрт ой оралиғида хорижий давлатлардаги ҳомийлари билан интернет орқали алоқа боғлаб, улардан турли йўл-йўриқлар олиб туришади.\nГлобал тармоқдан инсон маънавияти ва аҳлоқига бутунлай ёт бўлган иллатларни шуурига жойлаб олган Козим Қибрайга қайтиб келди. У бир неча ўсмир ёшларни ўз атрофига тўплаб, турли бузғунчи ғояларни тарғиб қила бошлайди.\nЁшларни тўғри йўлдан чалғитиб, уларни хориждаги манфаатдор кучлар қўлига топширишни мақсад қилган бу икки кимса ҳам ниятига эриша олмади: бир неча ҳамюртларимизни хунрезликлар бўлаётган давлатлардан бирига жўнатишни режалаштиришаётганларида ҳуқуқ-тартибот идоралари ходимлари томонидан қўлга олинди.


ДАВЛАТ ТИЛИ ТЎҒРИСИДА!\nШаҳрихон туман адлия бўлими томонидан туман ташкилотлари маъсул ҳодимлари иштирокида «Давлат тили тўғрисида»ги Қонун ҳамда Ўзбек тилининг давлат тили сифатидаги нуфузи ва мавқеини тубдан ошириш чора-тадбирлари тўғрисида Президент Фармони (ПФ–5850-сон, 21.10.2019 й.) юзасидан тарғиоб тадбири ташкил қилинди.\nШаҳрихон туман адлия бўлими.\nЎтказилган тадбир давомида 21 октябрь – “Ўзбек тили байрами куни” деб эълон қилинганлиги. Шунингдек, Вазирлар Маҳкамаси тузилмасида Давлат тилини ривожлантириш департаменти ташкил этилганлиги. Департаментнинг асосий вазифаларидан бири давлат тили тўғрисидаги қонун ҳужжатларига риоя этилиши устидан мониторингни амалга ошириш, ушбу соҳада жамоатчилик назоратини жорий этишдан иборатлиги тушунтириб ўтилди.\nБундан ташқари бўлим ҳодимлари иштрокида ўтказилган тарғибот тадбирлари давомида коррупция ва бошқа ҳуқуқбузарликларга оид тушунтиришлар берилиб, иштирокчиларга мавзуга доир тайёрланган буклетлар тарқатилди.\nШаҳрихон туман адлия бўлими


ГАЗЕТАНИ ЎЛДИРОЛМАЙСИЗ! AГАР ҚЎЛИНГИЗДАН КЕЛСА, БУТУН ТАРИХНИ ЁҚИБ ЮБОРИНГ! ШУНЧАЛИК ОҒИР ИШГА МАЖБУРСИЗ! ЁКИ “ЁВУЗЛИГИНГИЗ УЧУН СИЗНИ КЕЛАЖАК АВЛОД КЕЧИРМАЙДИ!” — Kar24.uz\nГАЗЕТАНИ ЎЛДИРОЛМАЙСИЗ! AГАР ҚЎЛИНГИЗДАН КЕЛСА, БУТУН ТАРИХНИ ЁҚИБ ЮБОРИНГ! ШУНЧАЛИК ОҒИР ИШГА МАЖБУРСИЗ! ЁКИ “ЁВУЗЛИГИНГИЗ УЧУН СИЗНИ КЕЛАЖАК АВЛОД КЕЧИРМАЙДИ!”\nСиз журналист деганда, аслида кимни тушунасиз? Тушунганларингиз орасида журналист тушунчаси борми? Aгар Интернетдаги олди-қочди гаплар, лайклар, «подписчик» лар йиғиш учун турли хил видео чиқараётган, аксарият ҳолларда одамларнинг кўр-кўрона қизиқиши учун асоссиз ахборот тарқатаётган, Интернетга муккасидан кетган, бутун вужудини моддий маблағ кемираётган ҳамда журналистман, деб халқни бўлар-бўлмас ёлғон хабарлари билан давлат ташкилотларига қарши қайраётган, журналист этикаси нималигини билмайдиган, камера олдида, микрофон қўлида бўлса, журналистман дейдиган соҳта журналист ва соҳта блогерваччаларни ҳақиқий журналист ва уларнинг олиб бораётган жамиятга бир тийинга қиммат материалларини журналистика десангиз, қаттиқ адашган бўласиз…\nAлбатта, журналистикада ҳозирги шиддатли замонда ўзгаришлар салмоғи катта. Чет эллик ҳамкасблар билан ўзбекистонлик ҳамкасбларимиз тажриба, фикр алмашишяпти, бирини бири тўлдиряпти. Мақола ёзиш жараёнига янгиликлар оқими кучли, янги жанрлар кириб келмоқда. Олийгоҳлар журналистика бўйича янги китоблар билан бойитилмоқда. Шу ўринда айтиш мумкинки, журналистик фаолият ҳар хил. Дейлик, босма нашрлар, матбуот, телевидение, радио, интернет журналистикаси. Биз бугун, яна ўша ижтимоий тармоқларда бонг урилаётган »газеталар фаолияти тугатиладими?», »газета ўлади» каби миш-мишларга тўхталамиз!\nҲа, бугун ижтимоий тармоқлар ахборот тезлиги бўйича олдинлаб бормоқда. Лекин интернетни газетага таққослаш, ёки тенглаш жуда кулгули…\nҲозирда республика миқёсида қанча газеталар ўз фаолиятини олиб бормоқда. Қанча журналист, мухбирлар ўз фаолиятини матбуотда давом эттирмоқда. Ҳатто 500-700 та обуначиси бўлган газеталар таҳририятида атиги иккита ходим газетани сақлаб қолиш илинжида тиним билишмайди. Хўш, нима учун? Моддий маблағ учунми? Йўқ, «қашшоқлар» ча фикрламанг! Улар бугунги кунни фидокорона тарихга муҳрлашмоқда. Сиз, ҳа айнан сиз, азиз интернет муштарийси! «Газета ўлади» дебсиз? Aгар газетани ўлдириш қўлингиздан келса, уни бутунлай йўқотмоқчи бўлсангиз, демак, сиз бутун бир давлатнинг тарихини ўчиришга бел боғлаган маънан қашшоқ одамсиз!\nМарҳамат қилиб айтингчи, матбуотчиларнинг йиллар давомида тўплаган энг ишончли газетага муҳрланган тарихни, бутун «архив» ни ўчира оласизми? Ёқиб юборишга қўлингиз борадими? Улуғ устозлардан бир гапни кўп эшитаман: «Газета манглай теримиз». Ҳа, агар газетамиз бирор ноўрин жойда ётса, секин авайлаб олиб қўямиз (Устоз журналистлардан қолган мерос). Aлбатта, замонга мослашиш керак. Ҳозирда газеталарнинг веб-сайти, телеграмм каналлари, электрон почталари бор, албатта. Газета босилиб чиққач, обуначиларга шу сананинг ўзида тарқатилади. Электрон шаклда (PDF) ижтимоий тармоқдаги расмий каналига жойланади. Лекин чекка қишлоқдаги радио тингловчи, газетани севиб ўқийдиган обуначиларимиз ижтимоий тармоқларга онда-сонда киришади. Ҳатто шаҳар жойда ҳам интернет тезлиги мақтагудек эмас (айрим ҳудудларда). Бугун канал ёки сайтда бирор материал бонг урилади. Қарабсизки, эртага ёки бир неча соатдан кейин ушбу материал ўчирилади ёки ёлғон ахборот бўлиб чиқади. Бу ҳечкимга сир эмас.\nГазетада босилиб чиққан материални, нафақат газетадан, балки тарихдан ўчиролмайсиз! Ушбу фикрларим билан сайтларда,ижтимоий тармоқларда фаолият олиб бораётган холислик ва адолатни ўзида мужассам қилган профессионал ҳамкасбларим — журналист ва блогерларни қоралашдан йироқман. Юқоридаги фикрларим ўз эгасини топишига ишонаман.\nҲеч қизиқиб кўрганмисиз? Бутун республика,туман газеталарига? Матбуот ходимлари иш жараёнигачи? Йўқми?\nҲали ҳанузгача, республикамизда, қурилишга қанча эътибор берилаяпти. Aммо қанчадан-қанча газетачилар эски, зах босган биноларда макет тайёрлаш, материал ёзиш билан банд. Қишда совуқ, ёзда иссиқ хоналар… Балки, газетани ўлдириш фикридан қайтиб, савобли бир ишга қўл урарсиз? Ҳар бир туман, вилоятда ташкилотларга бинолар қурилмоқда. Aммо кўпчилик газетачиларда ҳатто бемалол ижод қилиш учун таҳририят биноси йўқ! Эстингизда бўлса, икки йил олдин муҳтарам Президентимиз, газеталарда журналистлари, ижодкорлар рисоладагидай ишлашлари учун уларга биринчи навбатда яшаш шароити, замонавий уйлар, қолаверса, иш шароити ва ниҳоят хизмат машинаси бўлиши шартлигига куюнчаклик билан муносабат билдириб, мутасаддилар олдига устувор вазифалар қўйгандилар? Ўтган вақт ичида кўп ишлар қилинди, матбуотимиз чинакам тўртинчи ҳокимият бўлди. Лекин…\nГоҳида ишлаш учун битта хона қидириб юрган матбуот фидоийсини кўриб, нима дейишни ҳам билмайсан киши. Ваҳоланки, ижодкорга тинчлик, сокинлик керак. Қалам тебратиш осон иш эмаслигини барча ижод аҳли яхши билади. Моддий тарафлама қийналса ҳам, бечора журналист газетам ўз вақтида чиқиши керак деб, минг ёниб, минг куяди (газеталар ойига 3-4 ёки ҳафтасига 2-3 маротаба чиқади). Обуначилар туман, вилоят, республика янгиликларини ва бошқада материалларни ўқийди. Маънавий озуқа олади. Сиёсий дунёқараши кенгаяди, бугунги кун янгиликлари бўйича тушунчаси ошади. Муҳими — «Маънавий қашшоқлик»нинг қурум босган ҳолатдан йироқлашади.\nЎз тарихини унутган жамиятда юксалиш бўлмайди. Ўз тарихини ўз қўли билан бўғиб ўлдирган ёки ёқиб юборган давлатнинг келажагига ишонч бўлмайди. Газета яшайди. Яшаши шарт.\nБалки, ёзганларимдан аччиғингиз келгандир. Лекин унутманг! Ҳақиқат аччиқ бўлади. Матбуотдан фақат айб қидирмасдан, барча тарафлама муаммоларини ўрганинг! Ҳеч бўлмаганда, қизиқиб кўринг. Aгар шунчалик газетани йўқотишга, ўлдиришга бел боғлаган экансиз, Сиз бу ишни қилсангиз эртага тарихни ёқиб юборган одам сифатида Яратганнинг жазосига маҳкумсиз! Сизнинг маънан юксакликдан анча йироқ шахсий фикрингизни камтарликни ўзига касб қилган ҳамкасбларим кўтаришлари мумкин, бироқ Қонун кўтармайди! Чунки Сиз эртага тирик тарихга тош отган, газеталарда болаларининг ҳалол нонини пешона тери билан топаётган юзлаб, минглаб журналистларнинг ризқи қирқилишига сабабчи бўлган шахс сифатида айбланасиз! Қонун олдида матбуот ходимлари ҳуқуқларини бузишга уринганингиз учун жавоб берасиз? Сиз шунга мажбурсиз! Чунки биз инсон манфаатлари мудом ҳимоя қилинадиган Қонун устувор, Сарбони матбуотни, ундаги ошкоралик ва ҳалолликни, сўз эркинлигини, халқпарвар журналистнинг қонуний ҳатти-ҳаракатини ҳар қандай шароитда ҳам амалда қўллайдиган юртда яшаяпмиз! Шуни унутманг ва ўзингизни бироз босиб олиб, ақл билан ҳаракат қилинг! Обрўйинргиз борида газеталарга тош отишдан ўзингизни тийинг!\nЛобархон БAЗAРБAЕВA, Журнaлист


CАМАРҚАНД. “Самарқанддан ёзмоқдаман. Мақсадим – Ташқи миграция агентлиги орқали Жанубий Кореяга ишга бориш. Шу мақсадда, мана, бир йилдирки, корейс тилини ўқиб ўрганмоқдаман. Бандлик ва меҳнат муносабатлари вазирлиги томонидан лицензия бериш йўли билан ташкил қилинган Самарқанд билимни баҳолаш марказида тест топширгандим. Тест 28 июнь куни Гулобод қўрғонида жойлашган марказда бўлиб ўтди. Натижа яхши бўлди: 100 балдан 87,5 балл! Хурсанд бўлиб, жорий йил сентябрда ўтказилиши режалаштирилган EPS TOPIC имтиҳонига тайёргарликни бошладим. Лекин 5 июль куни mehnat.uz сайтида “Гулобод қўрғонида жойлашган билим баҳолаш марказида тестдан ўтган барча фуқароларнинг баллари бекор қилинди” деган мазмунда хабар чиқди. Гўё марказ порахўрликка йўл қўйибди. Порахўрликка қарши курашилгани яхши албатта, лекин биз каби ўз билими билан ўтган фуқаролар тақдирини ҳам ўйлаш керак-да”.


Никотин кислотаси - АО «Узхимфарм»\n03-04-2020 165 Инъекционные препараты\nфаол модда: никотин кислотаси 10 мг.\nНикотин кислотаси специфик пеллаграга қарши воситадир. Организмда никотин кислотаси кўпгина оксидланиш-қайтарилиш реакцияларининг коферменти – никотинамидадениндинуклеотид (НАД) ва никотинамидадениндинуклеотидфосфат (НАДФ) нинг ўтмишдоши ҳисобланган никотинамидга айланади, липидлар, оқсиллар, аминокислоталар, пуринлар метаболизми, тўқима нафаси, гликогенолизда иштирок этади.\nРР витамини (В3 витамини)нинг танқислигини тўлдиради.\nМайда қон томирлар даражасида (шу жумладан бош мияда) вазодилатация таъсир кўрсатади, микроциркуляцияни яхшилайди, кучсиз антикоагулянт таъсир кўрсатади (қоннинг фибринолитик фаоллигини оширади).\nПарентерал юборилганда организмнинг тўқималарида тез тақсимланади. Асосан жигарда, шунингдек ёғ тўқимаси ва буйракларда тўпланади. Жигарда никотин кислотаси водородни ташувчи ва оксидланиш-қайтарилиш жараёнларини амалга оширувчи простетик ферментлар гуруҳи ҳисобланган НАД га тизилиб олувчи аминга айланади.\nАсосий метаболитлари бўлиб, фармакологик фаолликка эга бўлмаган N-метил-2-пиридон-3-карбоксамид ва N-метил-2-пиридон-5-карбоксамид ҳисобланади.\nЯрим чиқарилиш даври – 45 минут.\nОрганизмдан буйраклар орқали ўзгармаган ҳолда ва метаболитлари шаклида чиқарилади. Буйрак клиренси қон плазмасидаги никотин кислотасининг миқдорига боғлиқ ва плазмада унинг концентрацияси юқори бўлганида пасайиши мумкин.\nРР авитаминози (пеллагра).\nМажмуавий даволаш таркибида: қўл-оёқларнинг томирларни облитерацияловчи касалликлари (облитерацияловчи эндартериит, Рейно касаллиги), қўл-оёқларнинг қон томирлари, ўт ва сийдик чиқариш йўлларининг спазмлари, юз нерви невритида қўлланади.\nПеллаграда катталарга парентерал (вена ичига, мушак ичига ёки тери остига) суткада 1-2 марта 1 мл дан 1% (10 мг) эритма 10-15 кун давомида буюрилади.\nБошқа кўрсатмаларда - кунига 1-2 марта 10 мг дан, 10-15 кун давомида буюрилади.\nАллергик реакциялар (тери тошмаси, тери қичишиши, стридороз нафас) бўлиши мумкин. Парестезиялар, бош айланиши, бош терисига қон “оқиб келиш” ҳисси, юз териси ва тананинг юқори қисми гиперемияси, ортостатик гипотензия, иссиқлик ҳисси, бош оғриғи. Одатда кўрсатилган самаралар мустақил ўтиб кетади.\nВена ичига тез юборишда: коллапс кузатилиши мумкин.\nТери ости ва мушак ичига қилинган инъекциялар оғриқли.\nВена ичига юбориш учун (қўшимча): яққол артериал гипертензия, атеросклерозда қўллаш мумкин эмас.\nЭҳтиёткорлик билан: геморрагиялар, глаукома, жигар етишмовчилиги, артериал гипотензия.\nСульфонилмочевина препаратлари билан бирга қўлланганда қонда глюкоза миқдорини ошириши мумкин. Ловастатин билан юборилганда миопатия ривожланиши хавфи ортади. Гипотензив воситалар, антикоагулянтлар ва ацетилсалицил кислотаси билан мажмуада қўлланганда эҳтиёткорликка риоя қилиш керак.\nАвтомобилни бошқариш ва диққатни жамлаш ва психомотор реакцияларнинг тезлигини талаб қилувчи бошқа фаолият турлари билан шуғулланиш қобилиятига таъсири.\nТранспорт воситаларини бошқариш ва диққатни жамлаш ва психомотор реакцияларнинг тезлигини талаб қилувчи бошқа фаолият турлари билан шуғулланиш қобилиятига препаратни нохуш таъсири ҳақида хабар берилмаган. Аммо, препарат бош айланишини чақириши мумкинлиги сабабли ушбу фаолият турлари билан шуғулланишда эҳтиёткорликка риоя қилиш керак.\nСимптомлари: бош ва тананинг юқори қисмига қон “оқиб келиши”, тери қичишиши.\nИнъекция учун эритма 1%, 1 мл дан ампулаларда.\n10 ампула қўлланилишига доир йўриқномаси, ҳамда ампулани очиш учун аррачаси билан.\nЎзбекистон Республикаси, Тошкент ш., Тарас Шевченко кўч., 23 уй, тел: 78-256-60-59.\nКардиоэффект 15-01-2020 277\nЭффорт 15-01-2020 375


Коронавирус қулоқдан ҳам юқиши мумкинлиги аниқланди - Zamin.uz\nЖон Хопкинс тиббиёт мактабининг мутахассислари COVID-19 вируси нафақат бурун ва томоққа, балки қулоқ ва бош суягининг мастоид қисмига ҳам юқиши мумкинлигини аниқладилар. Тегишли тадқиқот Америка тиббиёт уюшмасининг JAMA Otolaryngology - Head and Neck Surgery журналида чоп этилган.\nОлимлар коронавирусдан вафот этган учта беморни - 60 ёшли эркак ва аёл ҳамда 80 ёшли аёлни таҳлил қилишган. Аёллардан бирида вирус ўнг қулоқда, эркакда - иккала қулоқда, чап ва ўнг мастоидларида аниқланди.\nТадқиқот учун атиги учта беморни ўрганиш жуда оз бўлишига қарамай, натижалар шуни кўрсатадики, қулоқдаги муаммолар, шу жумладан эшитиш қобилиятининг йўқолиши COVID-19 белгиси бўлиши мумкин, дейилади журналда. “Замин” янгиликларини “Инстаграм”да кузатиб боринг\n7-06-2020, 13:20, Дунё\nБемор кўз ёшларида коронавирус аниқланди\n23-04-2020, 18:18, Дунё


Гуллар шаҳри Наманганда 56- анъанавий "Гул байрами" юқори кайфиятда ўтказилмоқда\n21:18 / 27.08.2016 15852\nЎзбекистон Республикаси мустақиллигининг 25 йиллиги ҳамда 2016 йил "Соғлом она ва бола йили" га бағишлаб, жорий йилнинг 27-28-август кунлари водий гавҳари бўлган гўзал Наманган шаҳрида 56- анъанавий "Гул байрами" бўлиб ўтмоқда. 1961-йилдан буён анъанавий тарзда гул байрами ўтказилиб келинади. Истиқлол йилларида ушбу байрамнинг мазмун-моҳияти янада кенгайди. Бунга муҳтарам юртбошимизнинг Наманганни ободонлаштириш, инфратузилмасини такомиллаштириш хусусидаги қарорлари асосий омил бўлди. Бу йилги 56-анъанавий гул байрами ҳам “Гўзал ва бетакроримсан, муқаддас Ватаним, жоним сенга фидо, Ўзбекистоним!” деган езгу ғоя асосида, кўтаринки тарзда ўтказилмоқда. Байрам муносабати билан "Заҳириддин Муҳаммад Бобур" номли маданият ва истироҳат боғида эрта тонгдан карнай-сурнай садолари остида тантанали очилиш маросими бўлиб ўтди. Шунданг сўнг, "Гул билан яшасин олам"гуллар кўргазмаси, "Доимо ҳизматингиздамиз" савдо ярмаркаси, "Меҳнат-меҳнатнинг таги роҳат" мавзуйида ҳунармандлар кўргазмаси, "Кимнинг гули чиройли" гулчи ва томошабин мунозараси каби ва бошқа турли ҳил кўрик танловлар ташкил қилинди. Ҳаваскор ва уста гулчилар, таълим ва тиббиёт муассасалари, корхона ҳамда ташкилотлар жамоалари томонидан байрамона безатилди.\nЭнг эътиборли жиҳати шундаки, Наманган вилоятининг барча туманларидан ташриф буюрган 25 нафар моҳир ошпазлар томонидан "Ош чемпионати" ўтказилди. Тайёр бўлган таомни қарияларга, мерибонлик уйида тарбияланувчиларига, кам таминланган оила фарзандларига улашилди. Танловда ғолиб бўлган ошпазлар ташкилотчилар томонидан диплом ва қиммат баҳо совғалар билан тақдирланишди. Қолеверса, вилоят ҳокимлиги, "Маҳалла" ҳайрия жамғармаси ва бошқа ҳамкор ташкилотлар билан ҳамкорликда 25 нафар боланинг ҳатна тўйлари ҳам ўтказилди. Байрам дастури давомида "Ватан ягонадир, ватан биттадир!" мавзуйида дўстлик ва маданият фестивали ҳам бўлиб ўтди. Бундан ташқари "Ақлимизни чарҳлаймиз" шаҳмат мусобақаси, халқ сайиллари ҳам ташкил қилинди.\nУшбу байрам сайлларига нафақат Наманганликлар, балки юртимизнинг барча вилоятларидан меҳмонлар ташриф буюришган. Барчанинг кайфияти аъло даражада, байрам шукуҳи давом етмоқда.\nҲумоюнмирзо АБДУЛЛАЕВ, Наманган.\nНаманган - Санкт-Петербург парвозлари тикланмоқда\nНаманганда хусусий тиббиёт ривожлантирилади, замонавий тиббиёт маркази ташкил этилади\nНаманганда фирибгар 10 минг доллар билан қўлга тушди


Иброҳимовичнинг голлари сони 34тага етди ва топ-6 лига тўпурарлари ичида Суаресга етиб олди » Скачать музыку бесплатно новинки музыки 2016-2017\nИброҳимовичнинг голлари сони 34тага етди ва топ-6 лига тўпурарлари ичида Суаресга етиб олди\nКомментариев: 0 Просмотров: 245 Дата: 30-04-2016, 06:31 "ПСЖ" ҳужумчиси Златан Иброҳимович Франция чемпионатининг 36-турида "Ренн" дарвозасига икии тўп киритди ва голлари сонини 34тага етказиб олди. Швед футболчиси бу билан Европанинг топ-6 лига тўпурарлари пойгасида "Барселона" ҳужумчиси Луис Суаресга етиб олди. Учинчи ва тўртинчи ўринларда Криштиану Роналду (31, "Реал" ) ва Жонас (32,"Бенфика") бормоқдалар. Бешинчи ўринни Гонсало Игуаин (30, "Наполи") эгаллаб турибди. Эслатиб ўтамиз, Европа чемпионатларининг энг яхши тўпурарр "Олтин бутса" совринини қўлга киритади. - деб хабар бермоқда Stadion.uz нашри.


Фарғона вилояти ҳокимига янги ўринбосар тайинланди — Sof.uz\n24.05 11:03 336 Ўзбекистон\nФарғона вилояти ҳокимининг қарори билан Ҳолиқов Баҳодир Раҳматуллаевич вилоят ҳокимининг ўринбосари – маҳалла ва оилани қўллаб-қувватлаш бошқармаси бошлиғи этиб тайинланди.\n2020 йил 20 февралдан бери вилоят ҳокимининг ўринбосари – маҳалла ва оилани қўллаб-қувватлаш бошқармаси бошлиғи вазифасида ишлаб келган Саидмурод Аминжонов ўз аризасига асосан лавозимидан озод этилди.\nБаҳодир Холиқов 1972 йил 26 январда Риштон туманида туғилган. Маълумоти олий. 1994 йил Тошкент давлат иқтисодиёт университетини тамомлаган.\nУзоқ йиллар давомида Солиқ тизимида турли масъул лавозимларда ишлаган, Марғилон, Қувасой ва Фарғона шаҳарлари Давлат солиқ инспекциялари бошлиғи бўлган.\n2019-2020 йилларда Қувасой шаҳар ҳокимининг молия-иқтисодиёт ва камбағалликни қисқартириш масалалари бўйича биринчи ўринбосари – шаҳар иқтисодий тараққиёт ва камбағалликни қисқартириш бўлими бошлиғи бўлиб фаолият олиб борган.\nБаҳодир Холиқов 2020 йилдан тайинловга қадар вилоят Бандлик бош бошқармаси бошлиғи лавозимида ишлаб келаётган эди.


ИнтерФУТБОЛ :: Ўзбекистон терма жамоаси мураббий изламоқда. 8 нафар номзодлар билан танишинг\nЎзбек футболида янгиликлар тез-тез бўлишига ўрганиб қолдик. Шулардан бири терма жамоага янги бош мураббий тайинлаш масаласи эди.\nУмид Аҳмаджонов раҳбарлигидаги ташкилот бу лавозимга Рўзиқул Бердиевни вақтинчалик қўйишга қарор қилишди. Яқин орада унинг ўрнини хорижлик мутахассис эгаллайди.\nБу ҳақда Аҳмаджоновнинг шахсан ўзи айтиб ўтди. Четдан мураббий қидириш борасида кам гапирилди, лекин тез орада керакли номзодлар миллий жамоа талабларига жавоб бермаслиги ҳақида хабарлар тарқалди.\nШу муносабат билан sports.ru сайтининг «Узбекская кухня» блоги термамизга мураббий танлашда ёрдам бериш мақсадида ўз номзодларини тақдим қилди.\nБиринчи вариант: РОНАЛЬД КУМАН\nМураббийликдаги ютуқлари: Голландиянинг уч карра чемпиони, мамлакат кубоги ва суперкубогини бир мартадан қўлга киритган. Португалия суперкубоги ва Испания кубоги соҳиби.\nПлюслари: Яхши алоқаларга эга ва топ-лигаларда ишлаш тажрибаси бор.\nМинуслари: Хориж матбуотида ортиқча баҳо бериб юборилган.\nРональд Куманни All-Timeнинг энг кучли ҳимоячилари қаторига қўшиш мумкин. Бошқа тарафдан эса, мураббийлик соҳасида улкан ютуқларни қўлга киритган, деб бўлмайди: «тотал футбол» ўйнаш истаги катта масштабдаги мағлубиятларга олиб келган.\nТўғри, Куман иккинчи даражали турнирлар ва кубокларда зафар қучган. Гарчи унинг даврида «Бенфика» инқирозга юз тутган бўлсада, бунда мураббийнинг айби йўқ. «Валенсия» ҳақида эса ортиқча фикр билдириш мушкул.\nЎша мавсум унинг шогирдлари ёрқин ўйин намойиш қила олишмаган. «Месталья»даги мухлислар эса жонажон жамоаларининг охирги 11 йилда илк бора 10-ўринда пастга тушишига гувоҳ бўлишган.\n«Аякс» билан чемпионатда ғолиб чиқиши ҳақида гапирсак, кечирасизу, буни Самвел Бабаян ҳам уддалай олади. Куман Ўзбекистон термасига қандай фойда келтириши мумкин?\nБиринчи ўринда жамоага «янги ҳаво» олиб киради, футболчиларнинг жисмоний ҳолати яхшиланади.\nИккинчи вариант: КАРЛЕС ПУЙОЛЬ\nМураббийликдаги ютуқлари: йўқ\nПлюслари: Кумандан ҳам машҳурроқ.\nМинуслари: Умуман мураббийлик тажрибасига эга эмас.\nЎФФ раҳбариятининг яна бир ҳаракати испаниялик машхур футболчини Ўзбекистонга таклиф қилгани бўлди. Пуйоль сафар чоғида болаларга «мастер-класс» ўтди.\nШу ўринда айтиш жоиз, Ўзбекистонга Криштиану Роналду ва Лионель Месси ҳам ташриф буюришган. Шунингдек, Пуйоль футболчилик даврида Иньеста ва Фабрегаслар ҳамроҳлигида Тошкентга келганди.\nБиринчи ўринда унинг бош мураббий бўлиши терма жамоа қатори Карлеснинг ўзига ҳам фойдали. Агар Пуйоль Ўзбекистонни жаҳон чемпионатига олиб чиқса, балки «Барса»га чақиришар?!\nУчинчи вариант: ВАЛЕРИЙ КАРПИН\nМураббийликдаги ютуқлари: Россия чемпионатида 2-ўрин.\nПлюслари: Рус тилида гаплашади. Испаниялик мураббийлар штабига эга. Яхши тактик.\nМинуслари: Ўзбек ОАВ билан келишмовчиликлар бўлиши мумкин.\nВалерий Карпин эркин мураббийлар бозорида керакли жойда турибди. Бежизга унинг у ёки бу жамоани бошқариши мумкинлиги ҳақида хабарлар урчимади. Унинг устунлиги - ўзбекистонлик футбол мухлислари ёқимтойи бўлади.\nШу ўринда ОАВ билан чиқиша олмайди. Карпин қаерда ишламасин, ҳамиша ҳужумкорликни маъқул кўрган. Унинг қўл остидаги жамоалар ўйин давомида тактикани бир неча бор алмаштиришганига гувоҳ бўлганмиз. Айнан шу жиҳат Ўзбекистон термасига етишмаяпти.\nТўртинчи вариант: СЭМ ЭЛЛАРДАЙС\nМураббийликдаги ютуқлари: «Вест Хэм»ни премьер-лигага олиб чиққан.\nПлюслари: Ҳар қандай қийин вазиятда уни чақириш мумкин.\nМинуслари: Ўтган йили коррупция можаросига аралашиб қолган.\nБолтон университетининг фахрий фан доктори - Катта Сэм. Эсингизда бўлса, у олдинлари жамоани захира ўриндиғида эмас, балки трибунадан туриб бошқарарди.\nҲозирда айнан шу мутахассис ўзбек футболи учун керакли бўлиши мумкин. Агар ундан матбуот ва жамиятнинг босими олиб ташланса, натижага эришиши эҳтимолдан холи эмас. Шунда Сергеевнинг ўрнига терма жамоага Гейнрихни чақиради.\nБешинчи вариант: БЕРТ ВАН МАРВЕЙК\nМураббийлик ютуқлари: Голландия термаси бошқарувида ЖЧ-2010да иккинчи ўрин. УЕФА кубоги ва Голландия кубоги соҳиби.\nПлюслари: Осиё футболи билан яхши таниш, ёш футболчиларга ишонч билдиради.\nМинуслари: Схема ва тактикани ўзгартиришни истамайди.\nМатбуотда кутилмаган хабар тарқалди: Берт ван Марвейк Саудия Арабистони термаси бош мураббийи лавозимини тарк этди. Эътиборли томони, саудияликлар 12 йилдан сўнг илк бора мундиалга чиққанларига қарамай, уни ишдан бўшатишди.\nТўғрисини айтганда, бунинг сабаблари аниқ эмас. Жамоа ҳужумкор ўйин намойиш қилиб, кўп голлар ураётганди. Боз устига, Австралияни ўтиш ўйинларида қатнашишга мажбур қилди.\nЯгона минус - голландларнинг одатий усули 4-3-3дан воз кечиб, 4-2-3-1 схемасига ўтгани.\nОлтинчи вариант: СЛАВОЛЮБ МУСЛИН\nМураббийликдаги ютуқлари: Марокаш, Югославия, Сербия ва Черногория, Болгария чемпиони, Югославия, Сербия ва Черногория, Болгария кубоги соҳиби.\nПлюслари: Ўзбекистон ва унинг футболига тез мослашади. Клубларда ишлаш борасида катта тажрибага эга.\nМинуслари: Раҳбарлар билан келиша олмайди.\nСлаволюб Муслин ҳам ван Марвейк каби Сербия термасини жаҳон чемпионатига олиб чиққанидан сўнг лавозимидан четлатилди. Серблар ёмон ўйнашди, деб бўлмайди. Аммо бундай истеъфо унинг фаолиятидаги биринчиси эмас.\n«Стандарт» ва «Краснодар»да ҳам шундай ҳолатлар кузатилган. Тан олиб айтиш керак, айнан у бўш мураббийлар орасида Ўзбекистон термасига энг мос тушадиган мутахассис.\nУнинг тажрибаси қийин вазиятлардан чиқиб кетишда асқотади. Миллий жамоада эса бундай вазиятлар етарли. Агар ёши инобатга олинмаса, унинг номзоди ёмон эмас.\nЕттинчи вариант: КАРЛО АНЧЕЛОТТИ\nМураббийликдаги ютуқлари: World Soccer версияси бўйича йил мураббийи, Интертото кубоги соҳиби, ЕЧЛда уч марта зафар қучган, УЕФА суперкубогининг уч карра соҳиби, икки марта клублар ўртасидаги жаҳон чемпионатида ғолиб бўлган, Италия, Англия, Франция, Германия чемпиони.\nПлюслари: Бор вариантлар орасида ҳақиқий топ-мураббий.\nМинуслари: Ёши, сўнгги йиллардаги муваффақиятсизликлар, терма жамоада ишлаш тажрибаси йўқлиги.\nКарло отанинг қандай топ-мутахассис эканлигини ҳеч ким инкор эта олмайди. Шунчаки, унинг учун бирор қоп хориж валютаси ва тўлиқ карт-бланш берилса бўлгани.\nБошқа тарафдан қараганда, у жаҳонда энг яхшилардан бўлган итальян мураббийлик мактаби вакилидир.\nОхирги вариант: РЎЗИҚУЛ БЕРДИЕВ\nМураббийликдаги ютуқлари: ОФК кубоги соҳиби (бош мураббий ёрдамчиси сифатида), Ўзбекистон кубоги ва суперкубоги соҳиби, миллий чемпионатнинг кўп йиллик совриндори.\nПлюслари: Иқтидорларни кашф этишни билади.\nМинуслари: Ўзбекистонлик мураббийларнинг термада қандай ишлашганини кўрдик.\nРўзиқул Бердиев деярли бутун фаолияти давомида бир клубда ўйнаган. Мураббий сифатида ҳам «Насаф»ни кўтаришда давом этмоқда.\nАввалига ёшлар жамоасини бошқарди, кейин Анатолий Демьяненкога ёрдамчилик қилди ва жонажон клубида бош мураббийга айланди. Аввалига ишлари унчалик юришмади, аммо вақт ўтган сари ҳаммаси изига тушиб кетди.\nБердиев янги бош мураббийнинг ёрдамчиси бўлишини тахмин қилиш мумкин. У хорижлик мутахассисни маҳаллий футбол билан таништиради.


Сиёсий маҳбусдан амнистия ҳам қочади - 29 Августа 2008 - Ҳимоячи\nЯкшанба, 26.09.2021, 14:50\nГлавная » 2008 » Август » 29 » Сиёсий маҳбусдан амнистия ҳам қочади\nСиёсий маҳбусдан амнистия ҳам қочади\nЎзбекистон Мустақиллигининг 17 йиллиги муносабати билан мамлакат Олий Мажлиси Сенати амнистия тўғрисида қарор қабул қилди. Қарорга кўра, жазо муддатини ўтаётган аёллар, вояга етмаганлар, кекса эркаклар ҳамда чет эл фуқаролари озодликка чиқарилади.\nБироқ айримлар борки, улар деярли ҳар йили эълон қилинадиган амнистияларга тушмай келмоқда. Бундайлар эса ўнлаб бўлиб, уларни ҳуқуқ ҳимоячилари, халқаро ташкилотлар сиёсий маҳбус, виждон тутқуни, деб атайди.\nБугун ўшалардан икки нафари тўғрисида ҳикоя қиламиз.\nБиринчиси ёзувчи Мамадали Маҳмудов.\nМамадали Маҳмудов, 1940 йили туғилган, ўзбек, таниқли ёзувчи, машҳур “Ўлмас қоялар” романи муаллифи. “Эрк” демократик партияси аъзоси, охирги марта 1999 йил февраль воқеаларига алоқадорликда айбланиб қамалган.\nҚувғиндаги ёзувчи Сафар Бекжон ҳикоя қилади:\n“Мамадали Маҳмудов 70-йиллардаëқ ўз асарларида ва ҳаëтида мустақиллик учун курашган одам. Намуна сифатида айтадиган бўлсак¸ “Ўлмас қоялар” романи ëзилишидан асосий мақсади ўзбек халқини мустақилликка эргаштириш ва мустақиллик ҳақида фикр юритиш. Ўзининг ҳам давлатчилиги бўлгани ҳақида ëзилган ва у Россия истилоси жараëнлари билан ниҳоясига етган. Бунинг оқибатларини у ўйлаган. Чунки у тақиқланган мавзу, тақиқланган шахслар ҳақида ëзди. У Намоз қаҳрамон ҳақида, мустақиллик учун курашган одам ҳақида баҳс юритяпти. Бу асарнинг “Шарқ юлдузи”да эълон қилиниши ва қўлма-қўл тарқалишининг ўзидаëқ у КГБ томонидан таъқиб қилинишини ва Сибир томонларга жўнатилиб йўқ қилинишини у билар эди. Ва шундай ҳам бўлди. Агар ўша пайтда Шароф Рашидов билан ҳамшаҳар бўлиб битта жойдан бўлиб қолмаганида у, албатта, Сибирда қамоқда ўтирган бўлар эди. Шароф Рашидов ўз ҳамшаҳрини қайсидир маънода сақлаб қолди. Ижодий сургун сифатида Россиянинг битта қишлоғига жўнатишди. Ўша ëқда бир неча йил яшаб секин юмшагандан кейин қайтиб келди. Мамадали Маҳмудов мустақиллик учун курашган асосий шахслардан биттаси, деб ўйлайман. Чунки у тўй давраларида ҳам “Руслар бизни босиб олган. Руслар босқинчи, деб тўғридан-тўғри айтар эди. Агар мустақиллик учун авф эълон қилинадиган бўлса, биринчи навбатда, Мамадали Маҳмудовга авф эълон қилиниши керак. Ҳар қандай гуноҳ қилган бўлса ҳам у авф қилиниши керак бўлган одам. Бунақа қаҳрамонлик қилган, бунақа мустақиллик учун курашган одам ҳали йўқ. У 70-йиллардаёқ буни қилди”.\nСуҳбатдошнинг фикрича, Мамадали Маҳмудов бу сафар ҳам амнистия қилинмайди.\nМустақиллик учун курашган, бу сафар ҳам амнистияга тушишига кўпчилик ишонмаётган яна бир сиёсий маҳбус Мурод Жўраевдир.\nМурод Жўраев, 1952 йили туғилган, ўзбек, Ўзбекистон Олий Кенгашининг собиқ депутати, мустақиллик арафасида Қашқадарё вилоятнинг Муборак шаҳри кенгаши раиси лавозимида ишлаган, 1994 йилдан буён қамоқда.\n“Бирдамлик” ҳаракати Ўзбекистон бўлими раҳбари, “Эрк” демократик партияси марказий кенгаши аъзоси Дилором Исҳоқова гапиради:\n“Гдлян-Иванов билан биринчи тўполон бошланган. Мурод Жўраевнинг биринчи чиқишлари Гдлян ва Ивановларга қарши чиқишлар бўлган. Бу чиқишлар вилоят миқëсида бўлган. Ўзбекистон мустақил бўлиши керак, деб мана шу вилоятда минглаб одамларнинг имзосини тўплаган ва депутат бўлиб сайлангандан кейин ана шу имзо қўйилган “Ўзбекистон мустақиллиги тарафдоримиз. Ўзбекистон мустақил бўлиши керак”, деган халқ талабини кўтариб олиб келиб депутатларга ўқиб берган одам Мурод Жўраев бўлади. Мана шу воқеалардан озгина ўтмай, “Эрк” партияси мустақиллик декларацияси матнини тайëрлаб олиб боргандан кейин депутатлардан биринчи бўлиб Мурод Жўраев уни қўллаган ва қўл қўйган. Ана шунинг оқибатида Мурод Жўраевга жуда қаттиқ тазйиқлар бўла бошлаган ва унга суиқасд қилиш даражасигача етиб борган. Суиқасдда Мурод Жўраев тирик қолди, лекин унинг ҳомиладор аëли 8 ойлик эгизагини ўлик туғиб қўйди. Мана шу нарсаларнинг ҳаммасини бошдан кечириб, лекин барибир мана шу миллат учун бўлган воқеаларга ҳам кўз юмиб дардини ичига ютиб шу одам барибир яна келди. У Ўзбекистоннинг қайси йўлдан бориши кераклиги ҳақидаги ўзининг дастурини тузиб келиб бир нусхасини Олий Мажлисга, бир нусхасини президент аппаратига топширди. Бу президентнинг асабини жуда қаттиқ бузди. Биз кейин эшитдик. Президент: “Мен иқтисодни Мурод Жўраевдан ëмон биламанми? Менга ақл ўргатишга нима ҳаққи бор”, деган гапни айтган. Буни оқибатида ичида унга бир аламзада бўлиб турган. “Эрк” партиясида унинг фаол ишлаши, тақдири мана шундай бўлишига олиб келди”.\nД.Исҳоқова Мурод Жўраев ва Мамадали Маҳмудов бу сафар ҳам амнистияга тушмайди, дея фикр билдирди.\n“Мен Мамадали Маҳмудов ҳам, Мурод Жўраев ҳам амнистияга тушишига ишонмайман. Мен ишона олмайман. Мустақиллик учун курашган одамларгина ҳақли бу амнистиядан фойдаланишга. Аслида улар чиқиши керак, лекин мен ишонмайман”,- деди Д.Исҳоқова.\nМустақиллик байрами муносабати билан эълон қилинган навбатдаги амнистия туфайли Ўзбекистондаги судлар томонидан ўғри, каззоб, муттаҳам, деб топилган шахслар озодликка чиқади.\nАгар чиндан ҳам ўғри, каззоб, муттаҳам бўлсалар, уларнинг мустақилликка нима алоқаси бор?!\nҲай, майли, Раҳмоннинг берганини Шайтон қизғанган бўлмасин.\nҚолаверса, сенатор Мавжуда Ражабова жинояти жамоатчилик учун хавф туғдирмайдиганлар амнистия қилинади, деганмиш.\nЖиноятчини сенаторлару депутатлар тушунмаса, ким ҳам тушунарди.\nПросмотров: 747 | Добавил: himoyachi | Рейтинг: 0.0/0


«Миллий тикланиш» ДП фракцияси давлат бош молиявий ҳужжатини муҳокама этди\n14.11.2018 Чоп этиш учун\nЖорий йилнинг 14 ноябрь куни «Миллий тикланиш» демократик партияси фракциясининг йиғилиши бўлиб ўтди. Унда дастлаб 2018 йил тўққиз ойлик якунлари бўйича Давлат бюджети ва давлат мақсадли жамғармалари бюджетларининг ижроси атрофлича муҳокама этилди.\nЙиғилишда таъкидланганидек, Ўзбекистон Республикаси Президенти томонидан иқтисодиётнинг юқори ўсиш суръатларини сақлаб қолиш, фаол инвестиция сиёсатини юритиш, ҳудудларни комплекс ривожлантириш, тармоқлар ва ҳудудларда мавжуд муаммо ва камчиликларни бартараф этиш борасида белгилаб берилган устувор вазифаларнинг изчил амалга оширилиши ҳисобот даврида макроиқтисодий барқарорликни, давлат бюджетини белгиланган параметрларда ижро этилишини таъминлаш имкониятини яратган.\nФракция аъзолари ҳисобот даврида харажатларнинг ижтимоий йўналтирилгани сақлаб қолинганини, бунда алоҳида эътибор партия сайловолди платформасидан ўрин олган таълим, соғлиқни сақлаш, маданият, илм-фан, адабиёт, санъат ва спорт соҳаларини ривожлантиришга, шу билан бирга, шаҳар ва қишлоқ жойларда аҳоли турмуш шароитини янада яхшилашни таъминловчи арзон уй-жойлар барпо этиш, ижтимоий инфратузилмани ривожлантириш ҳамда модернизация қилиш бўйича мақсадли дастурларни ўз вақтида, тўлиқ молиялаштириш амалга оширилганини алоҳида эътироф этдилар.\nАйтиб ўтилганидек, жорий йилнинг 9 ойлиги якунига кўра, мамлакатнинг ялпи ички маҳсулоти қарийб 244,3 трлн. сўмни ташкил этиб, ўтган йилнинг мос даврига нисбатан 5,2 фоизга ўсган. Шунингдек, партиянинг дастурий мақсадларида алоҳида ўрин тутувчи маданият ва спорт соҳаси харажатлари белгиланган режага нисбатан 96,3 фоизга ижро этилиб, 920,4 млрд. сўмни ташкил этган. Ахборот-кутубхона марказлари ва махсус кутубхоналарни сақлаш харажатлари учун 21,4 млрд. сўм, музейлар, кўргазмалар ҳамда кўргазма залларини сақлаш харажатлари учун 35,6 млрд. сўм, театрлар ва мусиқа жамоалари харажатларига 96,6 млрд. сўм, маданият саройлари, уйлари ҳамда клубларни сақлаш харажатлари учун 113,9 млрд. сўм, маданий бойликларни қайта таъмирлаш ишларига 30,7 млрд. сўм, спортни ривожлантиришга қаратилган харажатлар учун 393,5 млрд. сўм ажратилган.\nФракция аъзолари Вазирлар Маҳкамасининг 2018 йил 9 июндаги қарорида республикадаги барча маданий мерос объектларини реставрация қилишда ЮНЕСКО билан келишиш белгиланган. Бироқ келишиш масалаларининг ўз вақтида ўтказилмагани оқибатида режалаштирилган маблағлардан 13,1 млрд. сўми молиялаштирилмагани сабабларига алоҳида эътибор қаратилди. Ушбу ишларни йил охирига қадар ҳал этиш зарурлиги қайд этилди.\nМуҳокамалар чоғида фракция аъзолари мамлакатимиз бюджетининг ҳисобот давридаги ижроси билан боғлиқ бошқа бир қатор масалаларга ҳам эътибор қаратдилар. Хусусан, маданий мерос объектларини таъмирлаш, реставрация қилиш учун Давлат бюджетидан ажратилаётган маблағларни ошириш, жумладан, маҳаллий бюджетларга ушбу тадбирларга харажатларни кўпайтириш зарурлиги алоҳида таъкидланди.\nФракция йиғилишида, шунингдек, 2019 режа йилги Бюджетнома ҳамда 2020-2021 йилларга мўлжаллаган бюджет сиёсати концепцияси ҳам кўриб чиқилди.\nҚайд этилганидек, 2019 йилга режалаштирилган Давлат бюджетининг маданият соҳасига харажатлари 1 006,7 млрд. сўмни ташкил қилиб, ўтган йилга нисбатан 25,9 фоизга ошган. Жумладан, 2018 йилда маданият муассасалари ходимларига иш ҳақи тўлаш тизими такомиллаштирилиши муносабати билан уларнинг ойли маоши ўртача 45 фоизга оширилиб, Давлат бюджетидан қўшимча 85 млрд. сўм, республика театр ва музейларининг моддий-техника базасини мустаҳкамлаш, мукаммал таъмирлаш бўйича чора-тадбирлар Дастурига мувофиқ, 36,2 млрд. сўм, маданият уйларининг моддий-техника базасини мустаҳкамлаш ва мукаммал таъмирлашга 70 млрд. сўм, давлат буюртмаси асосида миллий кино маҳсулотларини ишлаб чиқаришга 44,0 млрд. сўм, маданий ва археологик меросларни реставрация қилиш ишларига 63,8 млрд. сўм ажратилган.\nШу билан бирга, фракция аъзолари Қорақалпоғистон Республикаси ва вилоятларда маданий мерос объектларида реставрация-тиклаш ишларини олиб бориш, 10 та музей ва 5 та театрни мукаммал таъмирлаш, зарур ускуналар билан жиҳозлаш, янгидан ташкил этилган Ўзбекистон Давлат филармонияси ва унинг 14 та ҳудудий бўлинмаси, шунингдек, Тошкент шаҳридаги Мақом маркази ва унинг 14 та ҳудудий «Мақом» ансамбллари харажатларини молиялаштириш масалаларига алоҳида эътибор қаратдилар.\nЙиғилишда 2019 йилга давлат бюджети харажатларида соғлиқни сақлаш соҳасига ажратилаётган маблағлар ҳам таҳлил қилинди. Мазкур соҳага 12 088,2 млрд. сўм ажратилиши кўзда тутилиб, бу ўтган йилга нисбатан 25,3 фоизга кўп. Бу соғлиқни сақлаш тизимида амалга оширилаётган ислоҳотларни янада чуқурлаштириб, тизимнинг молиявий таъминотини яхшилашга хизмат қилади.\nМуҳокамаларда фракция аъзолари келгуси йилга давлат бюджетида туризмни ривожлантириш мақсадида республикада «Гилам» музейини ташкил этиш учун маблағлар кўзда тутиш кераклиги ҳақида таклиф билдирдилар. Бундан ташқари, туризм соҳасига ижтимоий шерикчилик асосида хусусий мулкни кенг жалб этиш, ёшларимизни ҳунармандчилик ва оилавий тадбиркорликка йўналтириш, жойларда соҳани ривожлантириш мақсадида инфратузилма лойиҳаларига маҳаллий бюджетларда маблағлар кўзда тутиш зарурлиги ҳақидаги таклифлар илгари сурилди.\n2019-2021 йилларга мўлжалланган ўрта муддатли бюджет концепцияси ишлаб чиқилгани фракция аъзолари томонидан қўллаб-қувватланди, шунингдек, давлат бюджетини шакллантириш, унинг даромадлари ва харажатларини режалаштириш жараёнларини тубдан яхшилашда ҳамда ижросини таъминлашда ушбу ҳужжатнинг нақадар муҳимлиги эътироф этилди. Айни пайтда бюджет концепциясида кўзда тутилган чора-тадбирлар, авваламбор, халқимиз фаровонлигини оширишга, мамлакатни ижтимоий-иқтисодий ривожлантиришга, ижтимоий соҳани ва унинг инфратузилмасини янада такомиллаштиришга, хорижий инвестицияларни иқтисодиётимизга кенг жалб этишга хизмат қилиши таъкидланди.\nҚизғин кечган баҳс-мунозаралар, савол-жавоблар ва билдирилган фикр-мулоҳазалар ҳамда таклифлар асосида фракциянинг ушбу масала юзасидан тегишли қарори қабул қилинди.\nКўришлар сони: 9010


Аббосийлар давлати: Ҳорун Рашид ва бармакийлар\nBy Исмоил Муҳаммад Яъқуб on 08/29/2017 АББОСИЙЛАР ТАРИХ\nҲорун Рашид таржимаи ҳоли\nҲорун Рашид бобоси Абу Жаъфар Мансур халифалиги даврида, ҳижрий 146 йили Райда дунёга келди. Ҳижрий 170 йили унга халифа сифатида байъат берилди, ўшанда унинг ёши йигирма тўртда эди.\nУзун бўйли, оқ юзли, тўладан келган, хушсурат эди.\nҲижрий 193 йили жумодул охира ойининг учинчи куни Тусда вафот этди. Халифалиги йигирма уч йил давом этди.\nҲижрий 165 йили амакисининг қизи Зубайда Умму Жаъфар бинти Жаъфар ибн Мансурга уйланди. Ундан 170 йили 16 шавволда ўғли Амин дунёга келди.\n187 йили амакиси Сулаймон ибн Абу Жаъфар Мансурнинг қизи Аббосага уйланди. Ундан бошқа ҳам бир неча аёлга уйланган ва вафот этганида ортида тўртта аёли қолган эди.\nУнинг бир қанча жориялари ҳам бўлиб, улардан бир неча фарзандлари туғилган. Фарзандлари ичида энг каттаси Маъмун эди, у Ҳорун Рашид халифалик тахтига ўтирган куни – 15 рабеул аввалда туғилганди. Маъмун Рашиднинг иккинчи ўғли Аминдан етти ойлик катта эди. Маъмуннинг онасининг исми Марожил эди. Яна бир ўғли Муътасим бўлиб, унинг онаси Морида эди. Яна бир ўғли Қосим Муътаман бўлиб, онасининг исми Қасиф эди.\nРашиднинг куняси Абу Мусо эди, кейинроқ у Абу Жаъфар номи билан машҳур бўлди.\nРабеул аввалнинг 15 куни халифа сифатида байъат олганидан сўнг Ҳорун Рашид Яҳё ибн Холид Бармакийни зиндондан чиқариб, вазирликка тайинлади. Аввалроқ Ҳодий уни Рашидга мойиллиги учун зиндонга ташлаган эди.\nЯнги халифа Тарсус шаҳри қурилишини охирига етказди. Бу шаҳар Ўрта Ер денгизи соҳилида жойлашган шаҳар бўлиб, унинг қурилиши Рашид халифалигининг биринчи йилида тугалланди.\nРашиднинг онаси Хайзурон 172 йили вафот этди.\nҲорун Рашид 175 йили ўғли Муҳаммад Аминни валиаҳд қилиб тайинлади, ўшанда у ҳали беш ёшдан ҳам ўтмаганди. Бу иши аҳли илмлар ва омма халқ тарафидан Рашидга нисбатан танқидий қарашларни туғдирди. Ўғли Абдуллоҳ Маъмун иниси Аминдан етти ойлик катта бўлишига қарамай, валиаҳдлик байъати Аминга бўлди. Чунки унинг онаси Зубайда бинти Жаъфар Ҳорун Рашиднинг амакиваччаси ва унинг ҳузурида катта эътибор соҳибаси эди. Маъмуннинг онаси Марожил эса оддий жория эди. Лекин Рашид орадан етти йил ўтиб, Аминдан сўнг акаси Маъмунни иккинчи валиаҳд қилиб тайинлади.\nҲорун Рашид даврида бармакийлар\nРашид халифалиги даврида бармакийлар хонадони давлатда жуда катта нуфузга эга бўлди. Чунки Яҳё ибн Холид Бармакий Ҳорун Рашиднинг мураббийи эди, Рашид унга ота деб мурожаат қиларди. Яҳёнинг ўғиллари Фазл, Жаъфар, Мусо ва Муҳаммад Рашиднинг тенгқур оғайнилари эди. Ҳодий уларни ёқтирмасди, оталарини зиндонбанд қилганди. Рашид халифа бўлгач, уни зиндондан чиқарди ва ўзига яқин олиб, унга вазирлик мансабини туҳфа қилди. Ушбу хонадоннинг нуфузи ортганидан ортди. Улар бир тарафдан давлатга хизмат қилдилар, Муҳаммад ибн Холид Рашиднинг эшик оғаси (ҳожиби), Яҳё ибн Холид мураббийи, Жаъфар ибн Яҳё Миср волийси, Фазл ибн Яҳё Хуросон волийси эди. Шу билан бирга улар қўшинларга қўмондонлик қилишар, улкан бойликларга эга чиқишар, фитналарни бостиришга бош-қош бўлишарди. Яҳё ибн Абдуллоҳ ибн Ҳасан 176 йили Дайлам ўлкасида қўзғолон кўтарганида унга қарши уруш олиб бориш вазифаси Фазл ибн Яҳё Бармакийга юклатилганди. Шунингдек, Фазл қўшинга бош бўлиб турк ўлкаларига юриш қилиб, Кобулга кириб борган ва Мовароуннаҳр диёрида ғазот олиб борганди. Бармакийлар давлатга хизмат қилиш билан бир қаторда ўз манфаатларига ҳам ишлашарди. Чунки улар нуфуз ва салтанат эгалари, халифанинг бош маслаҳатчилари эди, барча соҳада пешқадам эдилар, халифанинг энг яқин надимлари ва сирдошлари эди, ҳар вақт унинг ҳузурига изнсиз кира олар эдилар. Ҳорун Рашид гарчи баъзан улардан бировини мансабидан бўшатиб, ўрнига бошқасини алмаштириб турган бўлса-да, умуман олганда уларнинг давлат бошқарувида тутган ўрни ўзгармай қолаверарди. Масалан, Рашид ҳижрий 176 йили Жаъфарни Миср волийлигидан бўшатди, 179 йили Муҳаммад ибн Холидни эшик оғалигидан бўшатиб, унинг ўрнига Фазл ибн Рабеъни тайинлади.\nAvvalgi maqolaСавол-жавоб: “Мўмин ҳақ сўз айтилганда ўзини қандай тутиши керак?” (Шайх Содиқ Самарқандий)\nKeyingi maqola Савол-жавоб: “Эр хотинига: “Бор билганингни қил”, дейиши билан талоқ тушадими?” (Шайх Содиқ Самарқандий)


Транспорт воситалари атмосферани саноат корхоналаридан ҳам кўп зарарлайди – қўмита\nБугунги кунда атмосферага саноат корхоналаридан ҳам кўпроқ таъсир кўрсатаётган бу транспорт воситаларидир. Бу ҳақда 12 апрел куни Миллий матбуот марказида Экология ва атроф-муҳитни муҳофаза қилиш давлат қўмитасининг матбуот анжуманида маълум қилинди.\n«Атмосфера ва атроф-муҳитнинг чиқиндилар билан зарарланиши бутун дунёдаги глобал муаммолардан бўлиб турибди. Ўзбекистонда 2020 йилда 620дан ортиқ, 2021 йилда 685дан кўпроқ саноат корхоналари томонидан атмосферага чиқинди чиқарилади.\nБир йилда атмосферага чиқариладиган чиқинди тахминан 2,5 млн тоннани ташкил қилади. Бунинг 800-900 минг тоннаси саноат корхоналаридан чиқса, 1400 тоннаси транспорт воситалари ҳисобига тўғри келади. Бугунги кунда атмосферамизга корхоналардан ҳам кўпроқ таъсир кўрсатаётган бу транспорт воситаларидир», деди Экология ва атроф-муҳитни муҳофаза қилиш давлат қўмитаси раиси ўринбосари Исломбек Бобожонов.\nУ бугунги кунда кўплаб мамлакатлар атроф-муҳит учун хавфсиз бўлган электр энергияси ёрдамида ҳаракатланувчи транспорт турига ўтишганини таъкидлади.\n«Саноат корхоналарида фильтрлар қўйиш, тозалаш ускуналари ўрнатиш ёрдамида бу муаммо босқичма-босқич ҳал қилиниши мумкин, аммо автомобиллардан чиқадиган чиқиндилар муаммоси юртимизда очиқлигича қолмоқда.\nЎзбекистонда атмосферага чиқариладиган 171та чиқинди тури бор. Бу тур Россияда 140тага, Беларусда 88тага, Қозоғистонда 120тага яқин. Завод ёки корхона ускуналари қанчалик янги, замонавий бўлса, шунча кам чиқинди чиқарилади. Шунинг учун охирги вақтларда ишга тушаётган корхоналарга янги фильтрлаш тизими ўрнатилсагина ишлашга рухсат бериляпти», дейди қўмита раиси.\nМутасаддининг маълум қилишича, 2023 йилга қадар Ўзбекистондаги саноат корхоналарида чиқиндини фильтрлаш борасида янги тизимга ўтиш режалаштирилмоқда.


Oliy Majlis Senati yangiliklari – Ўзбекистон Республикаси Олий Мажлиси Сенатининг йигирманчи ялпи мажлиси олдидан - МУРОЖААТЛАРНИ ЎРГАНИШ ТАРТИБИ\n2009 йил 24 ноябрь\nМУРОЖААТЛАРНИ ЎРГАНИШ ТАРТИБИ\nҳуқуқий жиҳатдан янада такомиллашади\nДавримизнинг ҳар бир куни ҳаётимизга янги мазмун олиб кираверади. Жамиятимиздаги бемисл эврилишлар турмуш тарзимизни мунтазам ислоҳ қилиб боради. Бу, энг аввало, тараққиётимизнинг ҳуқуқий асослари ҳисобланмиш қонунларимизнинг янгиланишларида намоён бўлади. Ўзбекистон Республикаси Олий Мажлиси Сенатининг йигирманчи ялпи мажлисида муҳокама этилиши кутилаётган “Ўзбекистон Республикаси Жиноят-процессуал кодексининг 329-моддасига ўзгартиш киритиш ҳақида”ги Ўзбекистон Республикаси Қонуни ҳам жамият ривожининг ана шундай ислоҳотлари натижасидир. Олий Мажлис Сенати Қонунчилик ва суд-ҳуқуқ масалалари қўмитаси раиси Мавжуда Ражабова мухбиримизга ушбу ўзгартишга туртки бўлган омиллар хусусида сўзлаб берди.\n— Мазкур Қонун маъқуллаш учун Олий Мажлиснинг Сенатига қуйи палата томонидан белгиланган тартибда тақдим этилган, — дейди Мавжуда Абдуллаевна. — Қонуннинг асосий мақсади жиноятлар ҳақидаги аризалар ва хабарларни кўриб чиқиш тартибини такомиллаштириш, ҳақиқатни аниқлаш, қонунийлик ҳамда жавобгарликнинг муқаррарлиги принципларини амалга оширишга ёрдам беришдан иборат. Ушбу Қонунни дастлабки тарзда кўриб чиқиш учун Қўмита ҳузурида ишчи гуруҳ ташкил этилди. Гуруҳ таркибидаги Ўзбекистон Республикаси Бош прокуратураси, Ўзбекистон Республикаси Адлия, Ички ишлар вазирликлари, Миллий хавфсизлик хизмати, Ўзбекистон Республикаси Президенти ҳузуридаги Амалдаги қонун ҳужжатлари мониторинги институтининг вакиллари, Тошкент давлат юридик институтининг ҳуқуқшунос олимлари билан биргаликда мавжуд қонунчилигимиз ва амалиётдаги хулосалар обдан ўрганилди. Натижада янги Қонун Конституциямиз талабларига ва қонунчилигимиз техникасига мос равишда қайта кўриб чиқилди.\nЎзбекистон Республикаси Жиноят-процессуал кодексининг «Жиноятга оид аризалар, хабарлар ва бошқа маълумотларни кўриб чиқиш тартиби» деб номланган 329-моддасининг амалдаги таҳрири икки қисмдан иборат. Уларда жиноятларга оид аризалар, хабарлар ва бошқа маълумотларни рўйхатга олиш ва уч суткадан, зарур ҳолларда эса ўн суткадан кечиктирмасдан кўриб чиқиш муддатлари ҳамда тартиби белгиланган.\nҚонун нормаларини қўллаш амалиётини таҳлил қилиш жараёнлари кўпгина ҳолларда жиноятлар тўғрисидаги аризалар ҳуқуқни муҳофаза қилувчи органлар томонидан қонунда белгиланган муддатларни бузган ҳолда ҳал этилаётганлигини кўрсатди. Зеро, бу ҳол бир ойгача муддатда, яъни узоқ вақтни талаб қиладиган терговолди ҳаракатлари ҳамда айрим ҳолларда, сўраб-суриштириш йўли орқали тушунтириш олиш билан боғлиқ. Бинобарин, текшириш муддатларининг қисқалиги ҳамда бу муддатларни узайтиришнинг қонунчилик механизмлари мавжуд эмаслиги жиноятлар ҳақидаги аризалар ва хабарлар юзасидан асоссиз ва барвақт қарорлар қабул қилинишига сабаб бўлаётир. Ана шуларни ҳисобга олиб, мазкур Қонунда Ўзбекистон Республикаси Жиноят-процессуал кодексининг «Жиноятга оид аризалар, хабарлар ва бошқа маълумотларни кўриб чиқиш тартиби» деб номланган 329-моддаси матнини қуйидаги янги таҳрирда баён этиш назарда тутилган:\n«Жиноятга оид аризалар, хабарлар ва бошқа маълумотлар рўйхатга олиниши ва дарҳол, жиноят ишини қўзғатиш учун сабаб қонунийлигини ва асослар етарли эканлигини бевосита ёки суриштирув органлари ёрдамида текшириш зарурати бўлган тақдирда, ўн суткадан кечиктирмасдан ҳал қилиниши лозим. Ушбу муддат жиноятга оид хабарлар олинган пайтдан бошлаб, то ишни қўзғатиш ёки қўзғатишни рад қилиш тўғрисида қарор чиқарилгунига қадар ёхуд терговга қадар текширув материаллари ушбу Кодекснинг 587-моддасига мувофиқ прокурорга юборилгунига қадар бўлган вақтни ўз ичига олади.\nКўрсатилган муддат ичида терговга қадар текширув ўтказилиб, унинг давомида қўшимча ҳужжатлар, тушунтиришлар талаб қилиб олиш, шунингдек шахсни ушлаб туриш, ҳодиса содир бўлган жойни кўздан кечириш ва экспертиза ўтказиш мумкин. Терговга қадар текширув вақтида бошқа тергов ҳаракатларини ўтказиш ман қилинади.\n1) ўтказиш учун кўп вақт талаб қиладиган экспертиза, хизмат текшируви, ҳужжатли тафтиш ёки бошқа текширув тайинланган бўлса;\n2) олис жойларда бўлган ёки чақирувга биноан ҳозир бўлишдан бош тортаётган шахслардан тушунтиришлар олиш зарур бўлса;\n3) янги ҳолатлар аниқланиб, уларни қўшимча текширмасдан туриб қонуний қарор қабул қилишнинг имкони бўлмаса».\nШу тариқа, мазкур модданинг янги таҳририга мувофиқ, жиноятларга оид аризалар ва хабарлар дарҳол рўйхатга олинади ва ҳал қилинади. Муайян вазиятлар мавжуд бўлган зарур ҳолларда эса, терговга қадар текшириш муддати прокурор томонидан бир ойгача узайтирилиши мумкин.\nХулоса қилиб айтганда, янги Қонун мамлакатимиз суд-ҳуқуқ тизимида кечаётган ислоҳотлар изчиллигини таъминлаб, жиноят-процессуал тартибини такомиллаштиради. Энг муҳими, бу орқали фуқароларимизнинг ҳуқуқ ва эркинликлари, қонуний манфаатларини ўз вақтида таъминлаш учун ҳуқуқий асос мустаҳкамланади.\n(“Халқ сўзи” газетаси 2009 йил 24 ноябрь)


Самара - Чимкент\n52 ўзбек ёнган автобус эгасига ҳукм ўқилди\nСудья жабрланувчи томоннинг талабини қисман қондирган ва Қозоғистоннинг 46 ёшли фуқаросини "техник носоз транспорт воситасини эксплуатация қилган" деб топган.\nОқтўбадаги автотўқнашувда икки ўзбекистонлик ҳалок бўлди\nСанкт-Петербургдан Тошкентга келаётган мазкур автомобилдаги Ўзбекистон Республикасининг 2 нафар фуқароси ҳалок бўлган. Ўзбекистон Республикаси Фавқулодда вазиятлар вазирлиги ва Қозоғистон Республикаси Фавқулодда вазиятлар қўмитаси ҳамкорликда ҳалок бўлганларнинг шахсини аниқлашди.\nОқтўбада ағанаб кетган автобуснинг барча йўловчилари Ўзбекистонга қайтди\nЎзбекистон элчихонаси Қозоғистоннинг ваколатли органлари билан биргаликда 2018 йил 26 февралга ўтар кечаси Оқтўба вилоятида йўл-транспорт ҳодисаси натижасида жабрланган Ўзбекистон фуқароларига ёрдам бериш бўйича тегишли тадбирларни амалга оширди.\nЯна Оқтўба! Ўзбекистонлик фуқаролар ЙТҲга учради (видео)\n«Mercedes» автобусининг 35 ёшли ҳайдовчиси Хромтау йўналишида Оқтоўба томонга ҳаракатланаётиб, руль бошқарувини йўқотган», дейди полиция. Мазкур ҳолат юзасидан Қозоғистон Республикаси жиноят кодексининг 345-моддаси 2-қисмига мувофиқ тергов ишлари бошланди.\nВазирликнинг тергов департаменти Оқтўба вилоятида фожиали тарзда ҳалок бўлган 52 нафар ўзбекистонликнинг ўлими юзасидан Қозоғистон Жиноят кодексининг 345 ва 348-моддалари бўйича тергов-суриштирув ишларини олиб бормоқда.\nХайрияда ҳозирча 320 миллион сўм пул йиғилди. Қайси давлатдан қанча эҳсон келди?\nБугунги кунгача хайрияда 320 миллион сўм пул йиғилди. Кўплаб илтимосларга биноан, турли жойларда ойлик маош беришнинг муддатини ҳисобга олиб, хайрия 10 февралга қадар давом этади.\nЙўловчи автотранспортида фавқулодда вазиятларнинг олдини олиш, давлат чегарасидан ташқарига чиқаётган фуқаролар хавфсизлигини таъминлашга доир шошилинч чора-тадбирларга доир Ҳукумат қарори имзолангани ҳақида хабар берган эдик.\n2018 йилнинг 1 февралидан бошлаб, йўловчилар билан Давлат чегарасидан ташқарига чиқадиган автобуслар ва микроавтобуслар йўлга чиқишдан олдин техник кўрикдан ўтказилади.\nОқтўба фожиаси қурбонлари Наманганда дафн этилди\nБугун, 23 январь куни эрта тонгда Фавқулодда вазиятлар вазирлигининг Тошкентдан учган махсус икки самолёти Наманган халқаро аэропортига қўнди.\nОта, энди сиз дам олинг, биз ишлаймиз деб кетишганди... Бирданига икки ўғлидан ажралган ота фарёди (видео)\nМусибатнинг катта-кичиги бўлмайди, дейишади. Аммо 52 нафар ўғлоннинг ўлими юрт учун катта йўқотиш! Шу боис Қозоғистоннинг Оқтўба вилояти Ирғиз туманида рўй берган фожиа ҳар биримизнинг, бутун халқимизнинг қалбига чуқур қайғу солди.


Ўшда кўчма мактаб яна кўчиш арафасида\nТалончилар хуружидан кейин Толстой номидаги ўзбек мактаби ўқув машғулотлари ўтказиш учун мутлақо яроқсиз аҳволга келиб қолган.\nЎш қирғини чоғида талончилар томонидан ёқиб юборилган Шарқ қишлоғига қарашли Толстой номидаги ўзбек мактаби, ўқув йили бошланишига бир неча кун қолганига қарамай, қайта тикланганича йўқ. Расмийларга кўра, янги мактаб биноси қуриб битирилгунига қадар, Толстой мактабида ўқув жараёни палаткаларда олиб борилиши керак эди.\nАйни мақсадда мактабдан унча узоқ бўлмаган эски автобаза ҳудудига 12 та палатка ҳам тикилган. Аммо Озодлик радиоси қирғиз хизматининг Ўшдаги мухбири Эрнис Нурматовнинг хабар беришича, ўзбек мактабининг бу ерда вақтинча фаолият юритишига автобаза яқинидаги 40 хўжаликдан иборат қирғиз қишлоғи аҳолиси қарши чиқмоқда.\nТолстой мактаби директорининг ўринбосари Олтиной Бадалованинг айтишича, миллати ўзбек бўлган автобаза хўжайини бу ерда вақтинчалик мактаб очилишига рухсат берган ва шу мақсадда бу ерга ЮНИСЕФ кўмаги билан чодирлар қурилиб, ўқув жараёнига тайёр ҳолатга келтирилган эди.\n- Ўзбек одам рухсат берганидан сўнг бу ерга палаткаларни тиккан эдик. Аммо маҳаллий аҳоли вакилларидан 2-3 киши бу ерда болаларни ўқитишимизга қаршилик қилаяпти. Бунинг сабабини билмаймиз, - деди Олтиной Бадалова.\nМазкур ҳудудда яшаётган Зулфия Риспоева Толстой мактабининг бу ерда фаолият юритишига қарши бўлаётганлардан бири. Аёлнинг Озодлик радиоси қирғиз хизмати мухбирига айтишича, бундай қилишига унда етарли асослар бор:\n- Менинг 10 болам бор. Уларнинг ҳаммаси катта бўлиб қолган. Улар ўзбек болалалари билан муштлашиб кетиши мумкин. Фарзандларим уларга ўт қўйиб юборишдан ҳам тоймайди. Чунки яқиндагина масжиддан чиқишда менинг турмуш ўртоғимни вахшиёна тарзда ўлдириб кетишди. Шунинг учун болаларимгина эмас, мен ҳам ўт устидаман. Жаҳл келганда ақл қочиб, ёмон ишларни қилиб юборишим мумкин. Шуларни ҳисобга олиб, мактабни бизнинг қишлоқдан узоқроққа қурсин, деб талаб қилаяпмиз, - деди Зулфия Риспоева.\nМаҳаллий ҳукумат расмийлари ҳам қишлоқ аҳолиси талабини ўрганиб чиқиб, ўзбек мактабини бошқа жойга кўчириш маъқулроқ бўлади, деган қарорга келганлар.\n- Ҳозир мактабга яқинроқ ерни излаяпмиз. Қишлоқ аҳолисини мажбурлаб, “ўзбек мактаби мана шу ерда бўлади”, дея олмаймиз. Чунки бу низо ўчоғига айланиб қолиши мумкин, -деди Қорасув туман маориф бўлими раҳбари Раҳмонали Назаров.\nРасмийларнинг айтишларича, Толстой мактабининг вайрон бўлган биноси ўрнига қуриладиган янги ўқув даргоҳи декабр ойида ишга туширилиши режаланмоқда. Толстой мактабининг 6-синф ўқувчиси Ҳожиакбар эса қишгача ўқув қуролларисиз ва парталарсиз палаткали мактабда қандай қилиб ўқиш мумкинлигини тушуна олмай ҳайрон:\n- Биз қаерга борамиз? Биз ўқувчиларда нима гуноҳ? Палаткаларимизни у ёқдан-бу ёққа кўчираверишса, бунинг устига ўқув қуроллари йўқ бўлса, қандай қилиб ўқиймиз? - дейди Ҳожиакбар.


“Адолат” СДП Ўзбекистон халқининг танловини ҳурмат қилади\nТошкент, Ўзбекистон (UzDaily.uz) -- “Адолат” Социал-демократик партияси Ўзбекистон халқининг танловини ҳурмат қилади. Бу ҳақда “Адолат” Социал-демократик партиясидан Президентликка номзод қилиб кўрсатилган Наримон Умаров баёнот берди.\nТошкентда бўлиб ўтган брифинг давомида Наримон Умаров Ўзбекистон Президентлигига сайловлар юқори савияда ташкиллиштирилганлиги, ҳамда барча халқаро талабаларга тўлиқ жавоб берганлигини алоҳида қайд этиб ўтди.\nНаримон Умаров “Адолат” Социал-демократик партияси номидан Шавкат Мирзиёевни ғалаба билан табриклади. Янги сайланган президент “Адолат” Социал-демократик партиясининг дастурларини амалга оширишда қўллаб-қувватлашига умид билдирди.


Чемпион ҳикоялари. Кьеллини мураббийлар, асосий душмани ва Мадриддаги мағлубият ҳақида\nШу ойда италиялик ҳимоячи Жоржо Кьеллинининг «Мен, Жоржо» номли автобиографик китоби чоп этилди. Ўз вақтида Дель Пьеронинг китобида ҳаммуаллифлик қилган журналист Маурицио Кросетти ҳамкорлигида ёзилган ушбу китобда «Ювентус» сардорининг футболдаги илк қадамларидан бошлаб, жорий мавсумгача ҳикоя қилинади.\nАсар Италияда бестселлерга айланди, бир ҳафта ўтмай Amazon’даги футбол адабиётлари орасида етакчилик қилмоқда, барча категориялар бўйича ҳам кучли ўттизталикдан жой олган. Айниқса, китоб сотувга чиқишидан олдинроқ, бир қатор парчалар матбуотда эълон қилинган ва ҳатто бунинг оқибатида футболчи Балотелли, Мело ва Видал каби футболчилар билан урушиб ҳам қолишга улгурганди. Буларнинг ҳаммаси китобнинг яхшигина рекламаси сифатида хизмат қилганди. Зеро футболчилар билан Кьеллини ярашиб олди, китоб эса, кўпчилик кутганидек, провакацион эмас. Аксинча, Кьеллинининг анча мулоҳазали шахс сифатида намоён этади. Қуйида ушбу асардан баъзи қизиқ мавзуларини ҳавола этамиз.\n«Арсенал» ёки «Манчестер Сити»га ўтиши мумкин эди\nКьеллини 15 йилдан бери «Ювентус»да. У аллақачон туринликлар сафида 509 ўйинда майдонга тушган ва бу тарихдаги 5-кўрсаткич бўлса-да, қаҳрамонимиз ёшлигида «Ювентус»да ўйнашни орзу қилмаган. Жоржонинг айтишича, у болаликда онасининг севимли жамоаси бўлган «Милан» мухлиси бўлган, лекин мақсади, қайси клуб бўлишидан қатъи назар, А Серия клубида ўйнаш эди.\nЖоржо Ливорнода улғайди ва 13 ёшидан маҳаллий клуб ёшлар жамоасида шуғулланди. 16 ёшида эса, Кьеллини «Арсенал»га ўтиши мумкин эди. Лондонликлар унга йилига 100 минг евро атрофида маош таклиф қилганди.\n«Мен учун жуда катта пул эди, лекин рад қилганман. Ўзим улғайган клубни текинга тарк этиш нотўғри бўлади, деб ўйлаганман. Балки Англияда бориш, тил ўрганиш, ақлли қарор бўларди, аммо оилам билан шошилмасликка келишдик. Мен «Арсенал» таклиф қилган пулнинг 17 баробар камига «Ливорно» билан шартнома имзоладим», дейди футболчи.\n2002 йилда футболчи трансферининг ярмини «Рома» сотиб олди. Кейинги мавсумда «Ливорно»нинг асосий таркибига кириб, Б Серияда 41 ўйин ўтказган Кьеллини Римга боришига ишонарди.\n«Энди «Рома» ўйинчиси бўлишимга шубҳа йўқ эди. Клуб раҳбарлари келишиб ҳам олганди. Мен Спаллетти билан бирга ишлашни жуда истаётгандим. Келаси ҳафтада шартномага қўл қўйишимиз керак эди, аммо, клуб президенти Спинелли қўнғироқ қилиб, зудлик билан Миланга боришим лозимлигини айтди», деб ёзади Кьеллини.\nҲимоячига «Милан», «Ювентус», «Интер» ва «Рома» – кучли тўртлик даъвогар бўлиб, Кьеллинини барча вариантлар қониқтирарди. Миланда хонага Моджи, Жираудо ва Беттеганинг кириб келганини кўрган Жоржо ҳаммасини тушунади. Эртасигаёқ «Ювентус» билан шартномага имзо чекилди.\nКьеллинининг сўзларига қараганда, у икки марта Туринни тарк этишга яқин бўлган. 2010 йилда «Реал», 2011 йилда «Манчестер Сити»га. Икки йил қаторасига «Ювентус» турнир жадвалида 7-ўринни олгач, у кетиш ҳақида ўйлаб қолганди.\n«Агентим «Реал» билан музокаралар ўтказди, ҳаммаси яхши кетаётганди, лекин сўнгги паллада Моуриньо мендан кўра Карвальюни истаётганини айтган», дейилади Кьеллинининг ҳикоясида.\n2010/11 йилги мавсумни эса, футболчи фаолиятидаги энг ёмон мавсум сифатида эслаб қолган – «бу даҳшат эди, кучим деярли қолмаганди. Вазним 87 килограмдан 82 килограммга тушиб кетди, касал бўлиб қолдим». У ўша пайтларда «Манчестер Сити» вакиллари билан учрашди, аммо жараён биргина учрашув билан ниҳояланди.\nКонте, Аллегри, Сарри...\nОсвалдо Якони – Кьеллинини «Ливорно»да шуғуллантирган мураббий. Вальер Мадзаррини у фаолиятидаги энг муҳим мураббийлардан бири деб ҳисоблайди. Фабио Капелло Жоржога «Ювентус»да асосий футболчига айланиш имкониятини берган маэстро. Дидье Дешам уни қанотдан марказий ҳимоячига айлантирган. Марчелло Липпи нафақат Жоржонинг терма жамоадаги собиқ устози, балки агенти Давиденинг отаси ҳам. Аммо Жоржо ўз китобида энг кўп тўхталиб ўтган мураббийлар Антонио Конте ва Массимилиано Аллегридир. Улар ҳақида китобда алоҳида боб ҳам очилган.\n«Конте - футбол касали. У кунига 24 соат бу билан яшайди. Футболдан бошқа ҳеч нарса бўлмаган ўз оламини яратган ва унинг ичида яшайди. Ҳеч қачон бўшашмайди, балки бу унинг муаммоларидан бири. У доим бошқаларни бор имконият билан ҳаракат қилишга чақиради ва бу доим ҳам амалга ошавермайди. У билан ишлаш жисмоний томондан кўра, одамни руҳан чарчатиб юборади», дейди футболчи.\n2013 йилнинг мартида «Ювентус» сафарда «Наполи» меҳмони бўлди. Рақиб туринликлардан олти очко орқада бораётганди. Кьеллини декабрь ойидан бери жароҳат туфайли майдонга туша олмаётганди. Учрашув олдидан майдонга қайтиб, тўпиғидан жароҳатланди. Бир ҳафтада оғриқлардан қутулишнинг иложи бўлмади ва ўйин олдидан мураббийга тайёр эмаслигини айтди.\nКонте ҳеч нарса бўлмагандек қараб турди-да, асосий таркибни айтиб, кўрсатма бера бошлади. Кейин Кьеллинининг олдига келиб айтади: «Менга фарқи йўқ, эртага ўйнайсан. Улар сенинг туришингни кўриб ҳам иштонларига ўтириб қўйишлари керак. Агар жуда ёмон бўлиб кетса, алмаштирамиз. Лекин оёқда тура олар экансан, майдонда бўласан».\nЖоржо оғриқсизлантирувчи уколлар билан майдонга тушди ва тўққизинчи дақиқада гол урди. Оёқ қотиб қолган, танаффусда бутсани ечишнинг иложи йўқ эди, аммо футболчи ўйин охиригача майдонда қолди.\n«Мана шу ҳақиқий Конте. У мотивация беради. Унинг учун ҳар нарсага тайёр бўласан. Шунингдек, Конте менга футболнинг янги оламини очган. Олдин мен учун футбол фақат ҳимояланиш ва ёнингдагига тўпни узатиш бўлган. У эса мени тўп билан муомала қилишни, футбол ўйнашни ўргатди.\nАллегрининг энг устун жиҳати – футболчилар билан доим мулоқотда бўлади. Кулади, ҳазиллашади, уларни тушунишга ҳаракат қилади. Аллегри босимни енгишда беназир, доимий тарзда жамоадаги муҳитни сақлаб туришга уринади. У худди гуруҳни бошқарадиган мукаммал дирижёрга ўхшайди. Буни ўқиб ўрганишнинг сира иложи йўқ», дейди Кьеллини собиқ устозлари ҳақида.\nАллегри илк бор Туринга келганида «Ювентус»да бирор нарсани тубдан ўзгартириш шарт эмасдек эди, лекин мураббийда аниқ режалар бор эди.\n«У бошиданоқ 3-5-2 схемасида давом этмаслигимизни айтди, чунки таркибимизда жуда кўп ажойиб яримҳимоячилар бўлган. Биз дастлабки уч ойда эски схема билан ҳаммани ютдик, кейин аста-секин 4-4-2 ромбга ўтиб олдик. Қачонки Аллегри бирор нарсани тушунтирса, ҳар қандай қийин вазиятда ҳам, сен унга ишонасан. Чемпионлар лигаси доирасида «Бавария» ва «Реал»га қарши жавоб ўйинларини эсланг, биз жуда қийин аҳволга тушиб қолгандик, аммо ҳар икки ҳолатда ҳам, айнан Макс туфайли, биз мўъжизага бир бахя яқин келгандик», дейди у.\nЖоржо шунингдек, Маурицио Сарри ҳақида ҳам ўз фикрларини баён қилади: «Сарри Антонио ва Максдан бошқача. У ўйинларга илмий ёндашади, қаттиқ тайёргарлик кўради. Ўз хонасига қамалиб олиб, барчасини таҳлил қилади, схема ва статистикаларга кўмилиб кетади. Уни тактика жинниси дейишимиз мумкин. Уни ҳеч қачон тренажёр залида футболчилар билан ҳазиллашаётган пайтда кўрмайсиз, доим иш устида бўлади.\nУнинг футболи жуда кичик деталлар йиғиндисидан иборат, шунинг учун бироз вақт керак бўлади. Катта жамоаларда вақт кўп бўлмайди, аммо хатоларимиз устида ишлай бошладик. Мавсумнинг биринчи ярмида муҳими ғалаба қозониш эди, шундай шароитда ҳам Сарри мукаммаллик қидиради. У рақиб майдонида юз фоиз тўпни назорат қилишимиз кераклигини айтади. Тўғри, бу утопия, аммо унинг ғоясини англаш мумкин. Агар ҳаммасини эплай олсак, сиз ҳеч қачон кўрмаган ажойиб футболни тақдим қиламиз ҳали».\nБуффон ҳақиқий дўст\n«Ҳимоячи – дарвозабоннинг энг яқин дўсти. Дарвозабон – ҳимоячининг охирги умиди. Майдонда биз бир бутунмиз. Мен Жижини яхши кўраман. Футболда у менинг энг яқин дўстимдир.\nБуффон – ўзига хос. Нафақат дунёнинг энг яхши дарвозабони, балки ажойиб инсон ҳам. Сардор, ака. Биз у билан 15 йилни, ҳаётимдаги энг муҳим даврларни ўтказдик. Мен у билан ўз хотинимдан ҳам кўпроқ вақт ўтказганман ва ростан ҳам бу ҳақиқат», дейди у тажрибали дарвозабон ҳақида.\nКьеллинининг айтишича, Жижининг «Ювентус»га қайтишига асосий сабаб мураббийнинг ўзгаргани бўлган. Клуб раҳбарияти Саррининг жамоага мослашиши учун сенаторни қайтаришган, агар Аллегри қолганида, Буффон Туринга қайтарилмасди.\n«Мен уни ҳеч қачон бу қадар хотиржам кўрмагандим. Одатда асосий дарвозабонларни машғулотларда учратиш қийин, улар алоҳида, ўз мураббийлари билан шуғулланишади. Энди эса, Буффон доим биз билан ва бу жамоа учун жуда фойдали. 42 ёш бўлса-да, у – машина, доимий равишда ўзини формада ушлаб туради, залга боради. Назаримда жисмоний тарафдан у яна анча йиллар футбол ўйнаши мумкин. Фақат руҳий томондан чарчаши мумкин, холос, Буффоннинг кейинги фаолияти қандай ва қачонгача давом этишини вақт кўрсатади», дейди у.\n«Интер» ва Ибраҳимович – асосий душманлар\n«Мен майдонда ёмон одамга айланишиб шарт эди. Бунинг учун эса, ўзимга душман топишим ва у билан жанг қилишим керак. Ёшим катта бўлиб, ўзгардим, лекин фаолиятимнинг кўп вақтида кимдандир нафратланишим лозим бўлган», деб ҳикоя қилади Жоржо.\n«Мен «Интер»ни ёмон кўраман. Бу спортча нафрат – мен турнир жадвалида ўзимиздан юқорида ҳар қандай жамоани ҳазм қила оламан, лекин уларни эмас. Ҳатто қизимнинг гапини қаранг – «мен мактабга боргим келмаяпти, у ерни «Интер»дан ҳам ёмон кўраман»миш. Уйда, мен ва онаси билан ўтириш эса, унга «Ювентус»нинг голларини нишонлашдек мазза экан».\nҲар бир ҳужумчи – ўйин давомида Кьеллинига душман. Асосий душман эса, Златан Ибраҳимович.\n«Бу жангни яхши кўраман. Ибра шунчалик кучлики, унга қарши ўйнашда энг яхши ўйинингни кўрсатишинг лозим. Энг муҳими, ундан қўрқаётганингни билдирмаслигинг керак. Агар Златан буни билиб қолса, қон ҳидини сезса, сени янчиб ташлайди. Унинг жиғига тегиш қийин, чунки Златаннинг ўзи бу борада уста. Ибра ҳақорат қилмайди, бу кўпроқ жисмоний кураш – у доим сенга ёнингда эканини, ҳар бир хатоинг учун жазолашга тайёр эканини билдириб туради.\nМен у билан бир жамоада ўйнаганман ҳам, Ибра ажойиб инсон ва футболчи. Унинг «Олтин тўп» олмаганининг сабаби, Роналду ва Месси бошқа сайёрадан эканликларидир».\nРоналду, Мбаппе, Рамос...\n«Мен жуда кўп ҳужумчиларга қарши ўйнаганман, улар ичида энг хавфли илон – Роналду. У ўлдиради. Жарима майдони ичида у шу даражада ўзгарадики, тутиб бўлмай қолади. Тинимсиз йўналишини ўзгартиради, кутилмаган жойда пайдо бўлади. Жуда кўп марта бундан бошим айланиб ҳам кетган. Гўёки, сен унинг барча йўлларини биласан, аммо нима қилишини топа олмай қолаверасан.\nЧетдан қараганда, Роналду ҳақида нима деймиз? Ҳа, ҳақиқий профессионал, меҳнаткаш. Доим энг зўр бўлишга интиладиган бренд-инсон. Одатда, бундай футболчилар танҳоликни яхши кўришади, мен ҳам Роналду ҳақида шундай ўйлардим. Лекин Криштиану жамоамизга жуда тез киришиб кетди, унинг мақсадлари бизники билан ҳамоҳанг бўлди. Бизнинг бир бўлагимизга айланиб, ҳар биримизнинг янада яхшироқ бўла олишимизга ўрнак бўлди. Менинг энг яхши мавсумим айнан Роналду келганидан кейин бўлгани ҳам тасодиф эмас. Катта бўлгач, зўр футболчилардан ниманидир ўрганиш, улардан фойдаланишга интиласан», дейди у португалиялик юлдуз ҳақида.\nЁшлар ичида Кьеллини Килиан Мбаппени алоҳида эътироф этади.\n«Биринчи марта мен уни 2016 йили Чемпионлар Лигасида, «Монако»нинг «Манчестер Сити»га қарши ўйинида кўргандим. Биринчи бўлимдан сўнг, Паратичига ёздим – «бу бола қайси сайёрадан?». У 18 ёшда ҳам ажойиб эди, ҳозир янаям кучлироқ. Тезлик, техника, голни сезиш. Шедевр. Келажак уники.\nКьеллини жамоадошлари ҳақида ҳам тўхталиб, Каннаваро ва Бардзальини эслайди, Бонуччи ва Де Лигтни ҳам мақтаб ўтади, лекин дунёнинг энг зўр ҳимоячиси ҳақидаги саволга жавоб берар экан, шубҳасиз, Серхио Рамоснинг исмини тилга олади.\n«Унинг импульсив ҳаракат қилиши, бир мавсумда 8-10талаб голли хатолар қилиши бир пул. У менинг бутунлай тескари версиям, лекин ҳеч кимда йўқ бўлган икки хислатга эга: муҳим ўйинларда ажойиб ўйин кўрсатади ва шунчаки, майдонда бўлиши билан жамоани кучайтиради.\nЖоржонинг фикрича, Рамоснинг ЕЧЛ финалида Салоҳни жароҳатлаши – шедевр: «табиийки, у атайлаб қилмаганини айтди, аммо бундай тўқнашувларнинг ўнтадан тўққизтасининг якуни худди шундай бўларди».\nКьеллинининг фикрича, агар Рамос бўлмаса, Варан, Карвахал ва Марсело ёшлар жамоасига ўхшашади ва «Реал» эса, ҳимоясиз бўлиб қолади. «Серхио майдонга туша олмаган «Аякс»га қарши ўйинни эсланг», деб ўз фикрини асослайди Кьеллини.\n«Гвардиолани танқид қилмаганман»\n2017 йилда Кьеллини Пеп Гвардиоланинг услуби ҳимоячилар авлодига путур етказганини, улар ҳимояланишни билмай қолишганини айтганди. Лекин китобда Жоржо Гвардиолани ўн йилликнинг энг буюк инқилобчиси деб атайди ва Гвардиоланинг бошқа мураббийлардан фарқи жуда катта эканини эътироф этади.\nЖоржонинг айтишича, у Гвардиолани айбламаган, шунчаки, фикрини яхши тушунтириб бера олмагани учун бошқача тушунишган.\n«Мен жуда кўп мураббийларни кўрганман, улар Гвардиолага эргашмоқчи бўлиб, эплай олишмаган. Ўша мураббийлар итальян футболи маданиятини унутиб, барчасини бирданига ўзгартириб бўлмаслигини тушунишмаганди. Бу эса футболнинг зарарига ишлайди.\nГвардиола жамоалари ҳужумга ихтисослашишган, позициялар муҳим роль ўйнамайди – муҳими бўш зоналарни ёпиш. Назаримда, бу ҳимоя сифатига путур етказади ва ўйлайманки, агар Пеп қарашларини бироз кўриб чиққанида, жамоалари икки баробар камроқ гол ўтказишлари мумкин эди. Менимча, у қачондир Италияда ишласа, ҳимояланишда бироз эҳтиёткор бўлади», дейди футболчи.\nФинал оқшоми ҳақида\n2017 йилги ЕЧЛ финалида «Ювентус» иккинчи бўлимга бошқача бўлиб тушади ва учта гол қўйиб юбориб, 1:4 ҳисобида мағлубиятга учрайди. Миш-мишларга қараганда, танаффусда футболчилар ўртасида жанжал келиб чиққан ва муштлашувгача борилган. Аммо Кьеллини барчасини инкор қилади.\n«Бир неча кун ўтиб, матбуотда овоза бўлганида, Буффон ниманидир ўтказиб юборганини сўради. Сабаби, у танаффус пайтида ҳожатхонага кетган, шунинг учун газеталардаги хабарлардан ажабланганди. «Ҳеч нарса бўлмади» – жавоб бердим мен. Шунчаки, биз чарчаб қолгандик. Умуман ҳисоб 1:1 бўлиб турганида, жанжаллашиш нега керак? Агар 0:3 бўлса, ишониш мумкин, лекин ўшанда ҳам, бир-биримизни айблай олмасдик. Биз шунчаки, оддий сўзлар билан гаплашдик, вазиятни ўз қўлимизга олишимиз кераклиги ҳақида фикрлашдик. Чунки «Реал» иккинчи бўлимларда кучайишини яхши билардик», дейди у.\nКьеллинининг айтишича, футбол билан боғлиқ ғалати ҳикояларнинг кўпи тўқима бўлади.\n«Футбол йиғинларидаги ғалати ҳикоялар, қандайдир тунги клублар, қизлар ҳақида ўқиб қоламан. Лекин ишонинг, йиғинлар пайтида унақа нарсаларни ўйлаш қийин, чарчоқ туфайли, ухлашдан бошқа дардимиз бўлмайди», дейди футболчи.\nМадриддаги аламли мағлубият\nТуринда 0:3 ҳисобида ютқазиб қўйган «Ювентус» Мадриддаги жавоб ўйинида ҳисобни тенглаштиришнинг уддасидан чиқади, лекин 94-дақиқада Буффон «юрак ўрнида чиқинди пақир бор» деб таърифлаган ҳакам Майкл Оливер ўша машҳур пенальтини белгилайди. Роналду гол уради ва «Ювентус» турнирни тарк этади.\n«94 дақиқада фақат қоида бузилганига ишончинг комил бўлсагина, пенальти қўйиш мумкин. Бу унақа ҳолат эмасди. Ҳакам адашди. Мен ҳам, Буффон ҳам бироз ўзимизни тута билмадик, хато қилдик. Бундай пенальтини биринчи бўлимда, иккинчи бўлим ўрталарида белгилаш мумкин, аммо охирги ўн секундда эмас. Бенатия Васкесга нисбатан жуда яқин ўйнади. аммо яққол қоида бузилиши йўқ эди. Мен «Реал» ўйинчиларига бақира кетдим, аммо бу шунчаки эмоция эди», деб ёзади Кьеллини.


Finance.uz - «Ипотека-банк» экспортёр корхоналарни қўллаб-қувватлайди\n«Ипотека-банк» экспортёр корхоналарни қўллаб-қувватлайди\n«Ипотека-банк» республика бошқаруви раиси ўринбосари Маҳмуд Раҳмонов Қашқадарё вилоятида бўлиб, бир гуруҳ тадбиркорлар билан учрашди.\nУчрашувда тадбиркорларга банк томонидан хизмат кўрсатилаётган экспортёр ва экспорт потенциалига эга бўлган ташкилотларга амалий ёрдам бериш ва экспортни амалга оширишда яратилаётган қулайликлар батафсил тушунтирилди.\nХусусан, Давлатимиз раҳбарининг 2019 йил 24 майдаги «Экспорт фаолиятини молиялаштириш ва суғурта ҳимояси механизмларини кенгайтириш чора-тадбирлари тўғрисида»ги қарорига мувофиқ, Вазирлар Маҳкамаси ҳузуридаги Тадбиркорлик фаолиятини ривожлантиришни қўллаб-қувватлаш давлат жамғармаси ташкил қилинган. Жамғарма томонидан тижорат банкларининг экспортолди кредитлари, шу жумладан, айланма маблағларни тўлдириш учун берилган кредитлари бўйича фоиз харажатларини қоплашга, миллий валютадаги кредитлар бўйича - Марказий банкнинг қайта молиялаш ставкасидан ошган қисмида, бироқ 10 фоизлик пунктдан кўп бўлмаган миқдорда, хорижий валютадаги кредитлар бўйича–- тижорат банклари томонидан белгиланган ставканинг 40 фоизи, бироқ 4 фоизлик пунктдан ошмаган миқдорда компенсация тақдим этади. Тижорат банкларининг кредитлари, шу жумладан, экспортолди кредитлари бўйича кредит суммасининг 50 фоизигача, бироқ 4 миллиард сўмдан ошмаган миқдорда кафиллик беради.\nМаҳаллий экспорт қилувчи корхоналар (уларнинг ваколатли вакиллари)га қарордаги илова рўйхатга мувофиқ маҳсулотларни экспорт қилишда темир йўл транспортида ташиш харажатларини 50 фоизигача миқдорда компенсация қилишга субсидиялар тақдим этиш механизми жорий этилган. 2019 йил 1 июндан бошлаб тирик ҳолдаги товуқ, қуён ва балиқ ҳамда уларни сўйиб ишланган маҳсулотлар экспорти учун Ўзбекистон Республикаси Президенти ёки Вазирлар Маҳкамаси рухсати талаб қилинмайди.\nБанк томонидан экспортёр ташкилотларга сифатли ва тезкор хизмат кўрсатишни таъминлаш билан бир қаторда маҳаллий экспорт қилувчиларни қўллаб-қувватлаш юзасидан банк хизматларининг жозибадорлигини ошириш, қўшимча қулайликлар яратиш ва кўрсатилаётган хизматлар кўламини кенгайтириш мақсадида банк комиссиялари бўйича қуйидаги имтиёзлар яратилган.\nЭкспортёр мижозлар дебет айланмалари – 0,2 фоиз этиб белгиланди. Мева-сабзавот маҳсулотлари, узум, полиз, дуккакли экинлар, шунингдек, қуритилган сабзавот ва меваларни маҳаллий экспорт қилувчиларга 46-рамз билан нақд пуллар берилганда – бепул белгиланди. Экспортёр мижозларга ҳисобварақдан нақд хорижий валютани бериш – 0,2 фоиз этиб белгиланди. Экспортёр мижозлар томонидан валюта маблағларини бошқа валютага айирбошлаш - 0,2 фоиз (минимал 50.000 сўм - макс. 1.000.000 сўм) белгиланди. Экспорт йўлга қўйилиши режалаштирилган ёки экспорт салоҳиятини янада кенгайтириш мақсадида кредит ажратилаётган бўлса, шунингдек, экспорт олди молиялаштиришда банк маржаси 2 фоиз этиб белгиланди.\n– Фаолиятимизни 2015 йилда бошлаганмиз, – дейди Муборак туманидаги «Насафолтингугирткимё» масъулияти чекланган жамияти таъсисчиси Зиёдулла Чўлиев. – Асосан олтингугурт маҳсулотини майдалаб, қадоқлаб Покистон, Афғонистон, Эрон, Тожикистон каби давлатларга экспорт қиламиз. Банк раҳбарияти билан тадбиркорларнинг бу каби учрашувлари ҳар жиҳатдан аҳамиятли. Боиси соҳада бўлаётган ўзгаришлар, яратилаётган қулайликлардан кўпчилик тадбиркорлар бехабар бўлишади. Шу билан бирга тадбиркорлар банк-молия соҳасида қатор ноқулайликларга дуч келмоқда. Масалан, бизнинг ҳамкорларимиз кўпроқ пул кўчиришдан кўра, нақд пул олиб келишни маъқул кўрмоқда. Бундан ташқари, улар Ўзбекистонга гуруч, шакар, банан, мандарин каби маҳсулотларни олиб келади ва уларни сотиб, ўрнига биздан маҳсулот олиб кетади. Аммо кейинги пайтларда улардан декларация талаб қилина бошланди. Декларацияси бўлмаса, банкка пулни қабул қилишмаяпти. Бу эса ўз навбатида улар билан ҳамкорлигимизни сусайтирмоқда. Бугунги қабулда банк раҳбариятига шу масалада енгиллик яратиб беришини сўраб, таклиф билдирдим. Улар таклифимни ижобий қабул қилиб, ўрганиб чиқишга ваъда берди.\nУчрашувда тадбиркорларни қийнаб келаётган кўплаб муаммоларга ечим топилди. Масалан, Қарши шаҳрида фаолият юритаётган «Араловул балиқлари» хусусий корхонаси раҳбари Улуғбек Мамараимов бундан уч ой олдин банкдан 250 миллион сўм кредит сўраб мурожаат қилган, аммо шу кунга қадар унинг масаласи ечилмай келаётганди. Учрашувда унинг муаммоси жойида ҳал этилди.\n– Йилига 10 тоннагача балиқ гўшти етиштирамиз, – дейди У.Мамараимов. – Бунинг учун 4 гектарлик ҳовуз қилганмиз. Унга 200 грамлик чавоқларни ташлаб, 2-3 килограмм бўлгунча боқамиз. Жорий йилда фаолиятни янада кенгайтириб, қўшимча ҳовуз қуриб, унга 15 тонна чавоқ ташладик. Лекин бу ишларни ҳаммасини қарзга бажардик. Чунки кредит маблағи олиш учун ҳужжатлаштириш ишлари тайёр, аммо ҳалигача маблағ ажратилгани йўқ. Балиқларга берадиган омихта емни ҳам қарзга олиб турибмиз. Бугунги қабулда муаммомизни айтдим. Банк раҳбарияти белгиланган маблағни босқичма-босқич берадиган бўлди. Бугуннинг ўзида 169 миллион сўм ажратилди.\nШунингдек, иштирокчиларга чет элдан жалб этилаётган кредит линиялари, уларнинг шартлари, олиш тартиблари тўғрисида ҳам маълумот берилди.